Бектемир туманидаги мактабда юз берган ҳолат бўйича маълумот берилди\n10:30 / 22.11.2019\nТошкент шаҳар халқ таълими бош бошқармаси Бектемир туманидаги 293-сонли умумтаълим мактаби бўйича тарқалган ҳолатга муносабат билдирди.\nҚайд этилишича, жорий йилнинг 16 ноябрь куни соат тахминан 15:30ларда мактабга жиянини олиб кетиш учун келдим деб таништирган номаълум шахс (аёл) мактаб навбатчисидан кун совуқ бўлгани учун мактаб ошхонасидан иссиқ чой олиб ичишга рухсат сўраб киради.\nОшхонада ўтирган 5-6-синф ўқувчиларига ошхонадан олган ўзи ичиб ўтирган чойдан ичишни таклиф этган. Шу вақт оралиғида дарсга қўнғироқ чалинади ва болалар дарсга бироз кеч қолади. Ҳолатга аниқлик киритиш учун синф раҳбари ошхонага тушган ва ўқувчилар атрофида бўлган нотаниш шахс ҳақида мактаб раҳбарини огоҳлантирган.\nМактаб раҳбари шу заҳоти ошхонага тушиб, номаълум шахс билан савол-жавоб ўтказиб, берилган саволларга аниқ жавоб бера олмаган фуқаро бўйича дарҳол туман ИИБ ходимларига хабар қилади. Мактабга келган туман ИИБ ходимлари фуқарони тезкорлик билан суҳбатга тортиб, унга тегишли бўлган сумка ва кийимларини текширишади.\nТекширув натижасида қўлидаги сумкасидан уколь олиш учун олган шприц борлиги аниқланади. Бу жисмларни фуқаро ўқувчиларга кўрсатмаган ва ўқувчиларнинг соғлигига зарар етказадиган ҳеч қандай хатти-ҳаракат қилмаганлиги аниқланади.\nШунингдек, туман ИИБ ходимлари томонидан суриштирув қилинганда ушбу фуқаро Тошкент вилояти, Олмалиқ шаҳри ИИБда бедарак йўқолганлар рўйхатида эканлиги ва соғлигида муаммоси (руҳий хаста) борлиги маълум бўлди. Яшаш жойи аниқланиб фуқаронинг онаси ва Олмалиқ шаҳар ИИБ ходимларининг қўлига топширилган.\nФуқаронинг онаси фарзандини соғлигида муаммоси борлигини, лекин ҳеч кимга зарари тегмаслигини тасдиқлаб, адашиб келиб қолганлигини маълум қилган.\nБарча мактаб раҳбарларига доимий равишда ҳар бир ҳолатни назорат қилиш зарурлигини ва бегона шахсларни умумтаълим мактабларига киритиш тақиқланиши бўйича топшириқ берилди, дейилади маълумотда.


Санжар Умаров ҳибсхонадан мактуб чиқарди\n“Серқуёш Ўзбекистоним” коалицияси раҳбари Санжар Умаров ҳибсхонадан чиқарган мактубида ўзининг мутлақо айбсизлигини таъкидлаб, руҳий тазйиқ ва пўписалар бўлаётганини маълум қилган.\nКоалиция мувофиқлаштирувчиси Нодира Ҳидоятованинг “Озодлик” радиосига айтишича, С.Умаров бу мактубни прокуратура ходимларидан бири орқали бериб юбораётганини билдирган.\n“Мен бу баёнотни умримда биринчи марта кўриб тураётган одам орқали узатяпман. Шундай бўлса ҳам мен унга ишондим. Агар мактуб қўлингизга етиб борса, билингки, бутун қалби билан ўз халқи учун қайғурадиган, номус ва ўзлигини йўқотмаган погонли одамлар ҳали ҳам бор”, - дейилади мактубда.\nН.Ҳидоятова мактубнинг айнан С.Умаров томонидан ёзилганини аниқ тасдиқлай олмаслигини, уни олиб келган киши ҳеч қандай тушунтириш бермаганини таъкидлади.\nС.Умаров мактубида унга асоссиз айблар қўйилгани, руҳий тазйиқ ва қўрқитишлар бўлаётгани, психотроп моддалар қўллаш билан таҳдид қилинаётганини ёзади.\n“Ҳеч қандай аниқ бир нарса йўқ. Терговчилар сўзларидан фақат шу нарса аниқки, “молиявий айблов” “Серқуёш Ўзбекистоним” фаолиятини тўхтатиш учун фақат баҳона, холос. Биз қонун доирасида иш олиб борганимиз ва бизга нисбатан ҳеч қандай айблов топа олмаётганликлари уларни кўпроқ ажаблантиряпти”, - дейилади хатда.\nХатда ёзилишича, коалициянинг асосий ютуғи очиқ ва ошкора фаолият кўрсатганидадир.\n“Қайддан ўтиш учун Адлия вазирлигига ариза бердик, - сўзлари билан давом этилади мактубда. - Туҳмат учун газета устидан судга шикоят қилдик. Мамлакат президентига музокара олиб бориш учун очиқ мурожаат этдик. Лекин улар жавоб бериш ўрнига мени қамоққа олди”.\nЎзбекистон Бош прокуратураси матбуот хизмати раҳбари Светлана Ортиқова С.Умаров иши бўйича матбуот учун баёнот тайёрланаётгани, унда барча саволларга жавоб берилишини маълум қилди.


07:30 / 04 март 1007 pdf Ўқиш режими + -\nАбдулазиз ибн Абу Рувод айтади: «Бир гуруҳ ҳожилар Каъбага кириб келишди. Уларнинг орасида бир аёл ҳам бор эди. У тинмай: «Роббимнинг байти қаерда?» дер, ёнидагилар «Ҳозир кўрасан», дейишарди. Ниҳоят, Байтуллоҳ кўриниши билан: «Мана, Роббингнинг байти, кўряпсанми?» дейишди. Аёл Байтуллоҳнинг ёнига бориб, «Роббимнинг Байти! Роббимнинг Байти!» дея пешонасини унга қўйди ва шу ҳолатда жони узилди».\n19:00 / 03 март 1178\nЖуббул Ҳазан нима?\n09:10 / 04 март 2805\n2618 23:05 / 10.11.2018\nДуо ибодатнинг миясидир\nАнас розияллоҳу анҳудан ривоят қилинади.Набий соллаллоҳу алайҳи васаллам .Дуо ибодатнинг миясидир,, дедилар,.Шарҳ Бундан .Дуосиз ибодат миясиз ибодат бўлади,, давоми...\n1114 08:45 / 14 февраль\n«Сизларни нимадан қайтарган бўлсам, ундан четда бўлинглар»\nАбу Ҳурайра розияллоҳу анҳудан ривоят қилинади.Набий соллаллоҳу алайҳи васаллам.Сизларни нимадан қайтарган бўлсам, ундан четда бўлинглар. Сизларга нимани амр давоми...\n1172 18:15 / 27 январь


Вашингтондаги масжид имоми, истеъфодаги ҳарбий ва...\n18.05.2022 10:18 0 1540\nТолиб Шариф АҚШ президенти Жо Байден билан.\nТошкент шаҳрида «Декларациялар мулоқоти» халқаро форуми бўлиб ўтаётганини маълум қилган эдик. Унда қатнашаётган Вашингтондаги «Халқ масжиди» ёки Муҳаммад масжидининг президенти ва имоми Толиб Шариф «Xabar.uz» сайти учун махсус интервью берди.\n— Ассалом алайкум, жаноб Толиб Шариф. «Декларациялар мулоқоти» халқаро форумидан нималарни кутмоқдасиз?\n— Ассалом алайкум. «Декларациялар мулоқоти» халқаро форумидан умидларим катта. Ҳаммамизга маълумки, Ўзбекистон айни пайтда ҳар бир соҳада юқори ўсиш суръатларини кўрсатмоқда. Айрим йўналишдаги қийинчиликлардан ҳам хабардормиз, дейишим мумкин. Давлатларимиз ўзаро бу борада ишламоқдалар. Бу форумдан сўнг ўзаро ҳамкорлигимизнинг янги йўналишларини белгилаб олишимизга, бу ердаги биродарларимизга қандайдир ёрдам беришимиз мумкинлигига умид қиламан.\n— «Декларациялар мулоқоти» халқаро форумига айнан Ўзбекистоннинг танланишига қандай сабабларни келтира оласиз?\n— Биринчи сабаб бу Ўзбекистоннинг ушбу тадбир мезбонлигига ўз номзодини қўйишидир. Шубҳасиз, бундай декларациялар турли мамлакатларда ҳам имзоланган. Ўзбекистон Ислом дунёсининг энг муҳим вакилларидан бири. Мамлакатингизда Ислом мероси жуда кучли. Биз биламизки, Имом Бухорийнинг тўплаган ҳадислари динимизнинг энг асосий манбаларидан ҳисобланади. Декларация имзолаган кўплаб бошқа давлатларга ҳам эътибор берадиган бўлсак, уларнинг аксари адолатли интилишлари сабабли бундай ишга қўл урганлар. Ўзбекистоннинг халқаро форумга мезбон этиб сайланишига сабабларидан бири ҳам мамлакатингизда бу соҳада аллақачон ташланган қадамлардир. Мамлакатингизда декларация имзолиши нафақат интилиш, балки амалий ишлар давоми ҳамдир. Бу кейинги қадамлар учун йўл очади. Менимча, мамлакатингизда ислоҳотлар фақат юқори йўналишларда бўлади. Жамиятнинг барқарорлигига интилиш, соғлом фуқаролик муҳитини яратиш глобал тинчликка ҳам ўз ҳиссасини қўшади.\n— Ўзбекистонга ташрифингиздан қандай тассурротлар олдингиз?\n— Бу Ўзбекистонга иккинчи марта келишим. Буюк мутафаккирлар юртида эканлигимдан жуда таъсирландим. Ва аниқки, ҳар бир мусулмон учун бу заминда бўлиш жуда ёқимли. Кўрамизки, дунё тараққиёти учун хизмат қилган олимларни, хусусан, Мирзо Улуғбек каби математика ва астрономия соҳасида буюк мутафаккирларни алоҳида эътироф этишимиз керак. Аммо коммунизм ҳукм сурган даврларда уларнинг меросини тўла ўрганишнинг имкони бўлмади. Ўзбекистон ўз мустақиллигини қўлга киритгач яна буюк ўтмишини тиклашга ва ривожланишга ҳаракат қилмоқда. Мен Ўзбекистонга яна ташриф буюришни режа қиляпман.\n— Сизнингча, диний бағрикенглик нима?\n— Диний бағрикенглик ҳақида гапирганда кўп нарсани тушуниш керак. Диний бағрикенглик берилиши бошқалар томонидан қаршиликларга сабаб бўлиши мумкин деб ҳисоблашади. Кўпчилик ўйлайдики, диний эркинлик берилиши орқали кўп нарсани йўқотиб қўйиш мумкин. Аммо бу нотўғри. Ўйлашимча, диний бағрикенгликнинг фойдаси зараридан кўра кўпроқ. Бу қонун билан тартибга солиниши керак. Шундагина барча диний конфессиялар ўзининг самарали фаолиятини олиб боради.\nАҚШ Вашингтон имом


Ўзбекистон Мусулмонлари идораси раиси, муфтий Усмонхон Алимов Рамазон ойи муносабати билан Хасти Имом мажмуасида ўқилаётган таровиҳ намози вақтида ибодат қилиш учун келаётган ҳайдовчиларга мурожаат қилди. У ушбу муборак ойда фақатгина кундузлари еб ичишдан ўзини тийиш билан мақсад тўла ҳосил бўлмаслигини, аксинча одоб-ахлоқни ҳам сайқаллаб, айниқса шаҳар жойларда масжидларга автомашиналарида келувчилар эътиборлироқ бўлса, янада яхши бўлишини билдирди.\nМана республикамиз бўйлаб 1115та масжидда Хатми Қуръон бўляпти. Тошкент шаҳрининг ўзида 112та масжидда Қуръон хатм қилинмоқда. Энди Тошкент шаҳри пойтахт бўлгани сабабли, қайси масжидга борсангиз жой йўқ, одамлар гавжум. Ана шундай вақтда, мўмин-мусулмонлар автоуловларни жойларига қўйишда тартиб билан, рўзадорлигини эсдан чиқармасдан, яъни бошқа ҳаракатнинг хавфсизлигини таъминлаган ҳолда одоб билан, йўл ҳаракатини тартибга солаётган ходимларнинг сўзларига қулоқ тутиб, иш қилса, рўзаси янада мукаммал бўлади.


Чоп этилган 17 Декабр 2015\tКӯришлар: 1362\nЖорий йилнинг ўтган 11 ойида Суғд вилоятида 157та янги ишхона фаолият юрита бошлаган. Йил бошида назарда тутилганига қараганда ўн битта кўпдир. Айни бир пайтда 2600та янги иш жойлари очилган.\nБу ҳақда Суғд вилояти раиси матбуот хизмати хабар берган.\nЯнги ишхоналарда, асосан, қурилиш ашёлари, озиқ-овқат маҳсулотлари каби ички бозор учун зарур маҳсулотлар ишлаб чиқарилмоқда.\nАйни бир пайтда вилоятда саноат маҳсулотлари ҳажми кўпайган. Рақамлар тили билан айтганда, ўтган йилнинг шу давридагига қараганда 800 миллион сомонийдан ортиқ маҳсулот ишлаб чиқарилган.\nҲозирда Суғд вилояти саноатчиларининг мамлакатдаги улуши деярли қирқ фоизга етиб қолган.\n«Ҳақиқати Суғд» - 85 ёшда\nТожикистондаги энг кекса нашрлардан бири – «Ҳақиқати Суғд» газетасининг 85 йиллиги нишонланди. Бу муносабат билан Хўжанддаги Камол Хўжандий номли театрда тантанали йиғилиш бўлиб ўтди.\nСуғд вилояти раиси ўринбосари Назира Ғаффорий тантанали йиғинни очар экан, газетанинг шонли тарихи ҳақида тўхталди. У Суғд вилояти раиси Абдураҳмон Қодирийнинг «Ҳақиқати Суғд» газетаси ижодий жамоасига йўллаган табрик хатини ўқиб эшиттирди. Вилоят раисининг совғалари – компютер ва принтерни газета бош муҳаррири Мухтор Абдулло қабул қилиб олди.\nТожикистон Маданият вазирлиги нашр бўлими бош мутахассиси Садри Умар, Тожикистон Ёзувчилар иттифоқи Суғд вилояти бўлими раиси, Тожикистон халқ шоири Аҳмаджон Раҳматзод, Тожикистон Журналистлар иттифоқи Суғд вилояти бўлими раиси Илҳоми Жамолиён газета журналистлари, бутун жамоаси ва газетхонларни «Ҳақиқати Суғд»нинг 85 йиллиги билан табриклашди.\nЭнг фаол журналистларга Суғд вилояти раиси Ифтихорномалари, Тожикистон маданияти аълочиси, Тожикистон матбуоти аълочиси унвонлари, Тожикистон Журналистлар иттифоқи Ифтихорномалари топширилди.\nШу ўринда илгари турли номларда чоп этилган, Тожикистон мустақиллиги йилларида «Ҳақиқати Суғд» номи билан нашр этилаётган газетада мамлакатнинг жуда кўп таниқли ижодкорлари, журналистлари меҳнат қилишганини айтиш жоиз. Улар орасида Тожикистон Қаҳрамони Мирзо Турсунзода, машҳур ижодкорлар Раҳим Жалил, Аминжон Шукуҳий, Ҳожи Содиқ, Озод Аминзода, Фарзона, Аҳмаджон Раҳматзод борлигини эслатишнинг ўзи кифоя.\nЖурналистларни вилоят санъат аҳли ўз куй, қўшиқ ва рақслари билан табриклашди.\nЭлектр таъминоти яхшиланади\nСуғд вилоятида йилнинг ўтган ўн бир ойида истеъмолчиларга 3,2 миллиард киловатт-соатга яқин электр энергияси етказиб берилган. Бу деярли 385 миллион сомонийни ташкил этади. Суғд вилояти маъмурияти энергетика ва саноат бўлими маълумотларига кўра, ушбу маблағнинг фақат 87 фоизи тўланган, холос.\nАҳоли эса, саноатчилар, ишбилармонлар ва бошқа маҳсулот ишлаб чиқарувчиларга қараганда, фойдаланилган электр ҳақини кўпроқ тўлаган. Бу 93 фоиздан бироз кўпроқдир.\nБу борада Суғд вилояти раисининг матбуот хизмати хабар берган.\nАйни бир пайтда электр таъминоти мутасаддилари фойдаланилган электр ҳақини вақтида тўлаб туришни эслатишди. Маблағни ўз вақтида топшириб туриш эса, электр таъминотининг яхшиланишига таъсир кўрсатиши таъкидланди.\nБугун: 01-10-2020 02:42:45


Ҳуснбузарлар...Қандай қилиб бу даҳшатли касалликдан қутулдим? - Daryo\n12:00, 08.11.2019 21196\nҲуснбузарлар...Қандай қилиб бу даҳшатли касалликдан қутулдим?\nҲуснбузар бўлсин ёки тошмалар – иккиси ҳам қулоққа чиройли эшитилмайди. Мендагидай кўп ҳуснбузар, ҳатто эркакларда ҳам учрамаган бўлса керак.\nБарчаси 15 ёшимдан бошланди.\nҲамма менга ачиниб тикилар, чунки юзимдаги ҳуснбузарларнинг миқдори юлдузлардай кўп ва катталиги нўхатдек келар эди. Баъзи қизларнинг юзига бир дона ҳуснбузар чиқса, кўчага ҳам чиқишга уялишади, бироқ мен юзимдаги юзлаб ҳуснбузарларим билан ҳам ижтимоий фаол ҳаёт кечиришга мажбур эдим. Ҳуснбузарларимни сиқиб йўқотишга бефойда уриндим. Ўша пайтлари эсимда: ҳеч ким бу лаънати ҳуснбузарлардан қандай халос бўлиш бўйича тайинли бир маслаҳат бера олмади.\n15-18 ёшларимдаги суратларимга қарасам ҳаяжонланиб, қандайдир хавотирга тушар эдим. Аслида ҳуснбузар муаммоси мен билан анча муддатгача бирга бўлди. Қанча вақт ўтса ҳам улар йўқолмади.\nҲуснбузарларни фарзанд кўрганда ёки турмушга чиққанда йўқолиб кетади, дейиш нотўғри бўлиб чиқди. Ўттиз ёшга кирганда шуни англадимки, ҳуснбузарлар бироз камайиши мумкин, лекин улар ўз-ўзидан йўқ бўлиб кетмас экан. Уларни, албатта, даволаш керак бўлади. Агар доимий равишда гўзаллик салонига бориб юзни тозалатиб турилса, бу улардан қутулишда мақбул ечимлардан бири бўлган бўларди. Лекин ўзингиз сезгандай, 15 ёшдаги қизда агар унининг ота-онаси қизидаги муаммоларга бефарқ бўлса, бундай имконият бўлмаслиги тайин.\nШунинг учун ҳам мен ўзимда синовдан ўтган ва ростдан ҳам ёрдами теккан муолажа усулини тавсия этмоқчиман. Менинг юзим ёғли бўлган, шунинг учун ҳам ҳуснбузар ва акне тошмалари тез-тез пайдо бўлаверар эди. Шу сабабдан, мен тавсия этаётган даволаш формуласи айнан мендаги каби муаммога дучор бўлганлар учун фойдаси бўлади, деган умиддаман.\nДастлаб сиз Anti Acne Active ҳуснбузарларни йўқотиш воситасини сотиб олишингиз мумкин. Иккинчи вариант эса бу Биокон брендининг яна бир ажойиб креми - ҳуснбузарларга қарши «Муаммоли тери» фаол креми.\nҲар икки крем ҳам сизга ҳуснбузар муаммоларидан халос бўлишингизда кўмак бера олади.\nБиокон брендининг Anti Acne Active креми сизнинг ҳам қулоғингизга чалинган бўлса керак, ҳойнаҳой?\nAnti Acne Active бу — Биоконнинг энг машҳур препаратларидан бир ҳисобланиб, у айнан муаммоли тери касалликларида ва яллиғланишнинг олдини олишда фойдали ҳисобланади. Anti Acne Active кремидан янада яхшироқ натижа олиш учун Ёғли тэрига қарши эмулсия билан биргаликда ишлатиш тавсия этилади. Бунда микроблар крем билан биргаликда теридан чиқиб кетади ва кескин камаяди.\nЁғли терига қарши эмульсия ва Anti Acne Active кремини қандай қўллаш мумкин?\nЭрталаб барвақт юзни тоза ювиб, Anti Acne Active кремини унга юпқа маска шаклида суртилади ва 30-40 дақиқалардан сўнг Ёғли тэрига қарши эмульсиядан суртилади. Айни жараённи кечалари ҳам давом эттирилади.\nНатижа учун қанча кутиш керак?\nМен ушбу препаратларни 20 кун давомида фойдаландим ва сезиларли яхшиланишларни сездим. Энг асосийси тоза ва чиройли юзга эришиш йўлидаги даволаниш учун фақатгина Анти акне ва Биокон эмульсияси етарли бўлди қўшимча ҳеч қандай препаратлардан фойдаланишга эҳтиёж бўлмади.\nУшбу ҳикоямдаги энг ёқимли жиҳат акнени даволаш учун жуда оз пул сарфлаганимдир. Биокондан эмульсия ва Анти акнени 290 минг сўмга сотиб олдим: бу бир неча ой фойдаланиш учун етарли. Миям юқори натижали косметика учун атиги 290.000 минг сўм сарфлаганимни англашни истамади ҳам. Ушбу препаратнинг натижаси бир миллионлик муолажанинг натижасидан кўра яхшироқ бўлди.\nAnti Acne Active кремидан биринчи марта фойдаланганимда шок ҳолатига тушдим. Янги ҳуснбузарлар пайдо бўлиши тўхтаб, эскилари қуриб камроқ билинадиган бўлди. Узоқ вақтлардан бери ҳуснбузарлардан азият чекиб келаётган юзимга бу воситани катта хурсандчилик билан суртишни давом эттирдим. Умримда биринчи бор эрталаб уйғониб ойнага талпиниб ўз юзимни кўришга интилдим. Ҳар сафар кўзларимга ишонгим келмасди, чунки ҳуснбузарларим кичрайиб борар ва юзим янада тинниқроқ ва соғломроқ бўлиб борар эди.\nКўп йиллар давом этган азобларимдан, депрессия ва изланишларимдан сўнг, ниҳоят, тери муаммоларидан қутқарадиган воситани топдим!\nAnti Acne Active креми билан биргаликда «Биокон ёғли терига қарши эмульсия» бир ҳафта давомида ишлатганимдан сўнг, терим нафақат тиниқлашди, балки, соғлом ва текис бўлиб кўрина бошлади.\nШунингдек, Anti Acne Active креми менда кўзим атрофидаги ажинларни ҳам даволаётганини сездим; айни важдан эрталаб ойнага қараганимда хитойликларга ўхшаб кўринар эдим. Жуда яхши натижаларга эришиш учун Анти Акне Актив креми билан ёғли и терига қарши эмульсияни биргаликда ишлатиш кераклигини тушуниб етдим.\nМана, бир неча ойлар давомида ҳуснбузарларсиз яшаб келяпман ва ҳатто юз териси учун мўлжалланган воситалардан ҳам жуда кам фойдаланяпман. Ниҳоят, ўз ташқи кўринишимдан уялишдан қутулдим, ҳаётимда ўз жуфтимни топдим — ҳаётимга ранглар кирдандек гўё!\nМақолани тайёрлагач юзимда табассум билан уни қайта ўқиб чиқяпман: ҳуснбузарлар муаммоси менда анча аввал бўлиб ўтгандай гўё. Аслида узоқ бўлгани йўқ. Бор-йўғи 3 ойларча аввал кўнглим ҳуснбузарлар балосидан саргардон эди. Агар мендан ҳаётим ўзгардими деб сўрасангиз, «Ҳа, 100%» — деб жавоб бераман. Мен янада бахтли ва киришимли бўлиш билан бирга ўзимга бўлган ишонч ҳам орта бошлади.\nЭнг муҳим маслаҳатим — ҳеч қачон ҳуснбузарларни сиқманг!\nАкс ҳолда, уларнинг ўрнида юзингизда доғлар ва жароҳатлар қолиши турган гап.\nАгар сизда ҳуснбузар муаммоси яққол кўзга ташланиб турган бўлса, гинеколог кўригига боришингизни ҳам маслаҳат бераман. Ўсмирлик ва балоғат пайтларидаги ҳуснбузар тошмалари кўпинча гормонал ўзгаришлар туфайли ҳам учраб туради.\nАфсуски, кўпгина ота-оналар болаларидаги ҳуснбузарларга ўткинчи ҳолат ҳисоблаб аҳамият беришмайди.\nМисол учун ўзим онамдан ёрдам сўрашга уялганман, онамнинг ўзлари ҳам мендаги ҳуснбузарларни кўриб турса-да, уларни сиқиб ташла, дейишдан бошқа жўяли маслаҳат бермаганлар.\nАлбатта, онамнинг ёшлигида бундай муаммолар бўлмагандир ва у ўзини «бадбашара ўрдак» сифатида ҳеч қачон ҳис қилиб кўрмагандир.\nОта-оналар, ўз фарзандларингизга ёрдам қилинг!\nФарзандингиз ўз-ўзидан тонал кремларни ишлатмайди, демакки, у ўзининг ёш юзидаги бирор муаммони беркитмоқчи бўляпти ва буни сизга айтишдан тортиняпти.\nМенинг ушбу кичик ҳикоям сизларни ҳам ўзгартиришига умид қиламан.\nСизларга муваффақиятли муолажа тилаб қоламан.\nУмидингизни ҳеч қачон сўндирманг!\nAnti Acne Active кремини бренднинг расмий веб саҳифасидан сотиб олганман (чунки фақат шу ердан сифатли асл маҳсулотни топишингиз мумкин).\nTelegram буюртма: Telegram буюртма\n20:55, 14.06.2020 151497\n11:11, 18.06.2020 144221\n19:44, 03.06.2020 155196\n07:48 Бугун 1\n07:17 Бугун 3768\n07:03 Бугун 6442\n06:49 Бугун 8708\n00:05, 13.07.2020 148441\n22:34, 12.07.2020 98537\n10:08, 13.07.2020 83694\n00:16 Бугун 97711


Эмманюэль Пети “Арсенал” таркиби ҳақида: “Футболчиларнинг ярмини ҳайдаб юборардим” / CHAMPIONAT.asia\nЭмманюэль Пети “Арсенал” таркиби ҳақида: “Футболчиларнинг ярмини ҳайдаб юборардим”\n07 апр 21:20\nТеглар : АрсеналЭмманюэль Пети\n“Тўпчилар” собиқ футболчи Эмманюэль Пети “Арсенал”нинг ҳозирги ҳолати ҳақида фикр билдирди.\n“Ўйлашимча, уларнинг охирги йиллардаги асосий хатоси бу аҳмоқона трансфер сиёсати. Тушунарли, гап пулга бориб тақалади. Уларда “Манчестер Юнайтед” ва “Манчестер Сити” каби имкониятлар йўқ, аммо ҳозир улар мазкур клублардан унчалик ҳам узоқ эмас. “Арсенал”да топ ўйинчиларни жалб қилиш учун ҳали ҳам имкон мавжуд. Бироқ, сўнгги 6-7 йил ичида улар пулларни қандай сарфлаганлари …\nБуни ким назорат қилмоқда? Шунчаки сўраяпман: ушбу қарорлар кимга тегишли? Бош мураббийнинг фикри муҳимми, бу унинг зиммасидами? Ёки директорлар кенгашидан кимдирми? Улар бу типдаги футболчилар, айниқса, ҳимоячиларни нега сотиб олишганини тушунмаяпман.\n“Арсенал” ўйинларини кўриб, ҳиссиётга берилмасликка ҳаракат қиламан. Бунга қизиқмасликка ва эмоцияларни четга суришга урунаман. Уларга оддий жамоа сифатида қарайман. Ўзимга: бугун улардан яхши нарса кутма, деб айтишимга тўғри келмоқда. Айни вақт улар ҳақида шу фикрдаман.\nАгар “Арсенал” номини олиб ташлаб, шунчаки, жамоадаги футболчиларга қарасангиз … Уларнинг даражаси клубга тўғри келмайди. Мавсум охирида клуб, Артета ва директорлар кенгашидагилар ўрнида бўлсам, ростини айтаман, футболчиларнинг ярмини ҳайдаб юборардим. Буни очиқ гапиряпман”, дейди Пети.\nМанба\t: Ladbrokes\n"Арсенал"да Артетага ультиматум қўйишди 13\n08 апр 23:03:02\nХозир йошларга имконият берсин кейин кучайиши мумкун . Рунарссон , Холдинг , Чэмберс , Белльерин , Тирни , Себальос , Эдегор , Сака , Смит-Роу , Мэйтленд -Найз , Гэндузи , Уиллок , Нкетиа , Пепе , Нелсон , Балогун ва Мартинелли шулардаг умид катта\n08 апр 22:58:38\nХа тугри айтипти ичимдаги гаплар


ҲОКИМ БИЛАН УЧРАШУВ ЁШЛАРГА КАТТА КУЧ ВА ШИЖОАТ БАХШ ЭТАДИ\nҚарши шаҳридаги Ёшлар маркази биносида Қашқадарё вилояти ҳокими Муротжон Азимовнинг ёшлар билан учрашуви ўтказилди.\nМулоқот расмиятчиликлардан холи тарзда, самимий мулоқот руҳида кечди. Ҳоким билан дилдан суҳбат ёшларга катта куч ва шижоат бахш этди. Айниқса, мактаб ва олий таълим муассасасини тамомлаш арафасида турган битирувчиларнинг ўз олдига қўйган мақсадларига эришишларида бу каби учрашувлар катта аҳамиятга эга.\nТадбирда вилоятдаги олий таълим ва умумий ўрта таълим муассасаларининг 2021/2022 ўқув йили битирувчилари, иқтидорли ёшлар, профессор-ўқитувчилар иштирок этдилар.\nҲар йили ўтказиладиган ва хайрли анъанага айланган бундай учрашувларда таълим соҳасидаги кўплаб масалалар муҳокама қилинади, ёшларни ўйлантираётган айрим муаммоларга баҳамжиҳат ечим топилади, ўз билими ва ғоялари билан тенгдошлари орасида ном қозонганлар рағбатлантирилади.\nУчрашувда қайд этилганидек, бу йил ўрта мактабларнинг 11-синфини 42825 нафар ўқувчи тамомлайди. Улардан 608 нафари муддатидан олдин талаба бўлиш бахтига муяссар бўлди. Эътиборли жиҳати, битирувчиларнинг 961 нафари олтин медаль (аъло даражали аттестат), 221 нафари кумуш медалга лойиқ кўрилди.\n- Учрашувда олий таълим муасасалари талабаларининг бандлигини таъминлаш масаласига ҳам алоҳида эътибор қаратилди, - дейди Қарши муҳандислик-иқтисодиёт институти ёшлар билан ишлаш, маънавият ва маърифат бўлими бошлиғи Умирбек Тошниёзов. – Бу бежиз эмас. Президентимиз раислигида жорий йил 4 март куни ўтказилган видеоселектор йиғилишида бу масала кун тартибига олиб чиқилди, ҳокимликлар ва тегишли идораларнинг бу борадаги вазифалари белгилаб берилди. Институтимиз миқёсида оладиган бўлсак, 2021/2022 ўқув йилида бакалавр йўналишини тугатаётган 1517 нафар талабанинг 955 нафари ҳозиргача ўз иш ўрнига эга бўлди.\nДарҳақиқат, вилоятдаги 6 та олийгоҳни жорий йилда 5970 нафар битирувчи тамомлайди. Фан, таълим ва ишлаб чиқариш корхоналари ўртасидаги интеграциянинг ривожланиши юзлаб битирувчиларнинг муддатидан олдин иш билан таъминланишига хизмат қилмоқда.\nБир сўз билан айтганда, вилоят ҳокими билан учрашув кўплаб ёшларнинг ҳаётида унутилмас онларга бой бўлди. Ўрта мактабни аъло натижалар билан тамомлаётган бир гуруҳ ўқувчиларга олтин ва кумуш медаллар топширилди. Ўз навбатида, ёшлар томонидан ҳам бир неча йўналишларда стартап лойиҳалар бўйича таклифлар билдирилди.


«Asaxiy Books» лойиҳасини биринчилардан бўлиб қўллаган эдим. Чунки ноширликка янги ҳаво, янги овоз билан кириб келади деб ишонгандим. Аммо болалар мана иккинчи ишда ҳам қовун туширишди.\n«Бир марта бўлган иш такрорланмас, аммо иккинчи марта бўлса, демак такрорланади», деган гапнинг ҳақ эканлигига кўп бор амин бўлганим учун, бу сафар жим турмайман.\n«1984» — ўзбек ноширлари чоп этишга «духи етмаган» асар деб бонг урилди («Бузрукнинг кузи» каби асарларни билишмайди чоғи). Ичида хатолари кўп эди. Майли, биринчи иш деб қўйдик. Мана энди Дэн Браун.\nБу «1984»дан фарқли равишда бадиий юксак, кучли асар эмас, шунчаки детектив, сариқ китоб. Лекин сариқ китоблар ҳам яшашга ҳақли, шу сабабли бу борада эътироз билдира олмайман. «Asaxiy Books» у чегарадан бунисига сакрашни маъқул топибди деб қўяқоламан.\nКитобни чоп этишда қонун меъёрлари бузилди.\nАсарда бир неча очиқ саҳналар бор: ғарб китобларида одатда бунақа нарсалар бўлади. Буни оқлаш ё қоралаш менинг ишим эмас — вояга етган ҳар қандай инсонни порнография, эротика мазмунидаги ахборотдан чеклаш мумкин эмас, бу унинг ҳуқуқи. Аммо вояга етмаганлар-чи?\nКитоб муқовасига 18+ белгиси қўйилиши керак эди (Ушбу мақола ижтимоий тармоққа жойланганидан кейин бу белги «Asaxiy Books» сайтида қўйилибди). Бу — «Болаларни уларнинг соғлиғига зарар етказувчи ахборотдан ҳимоя қилиш тўғрисида»ги Ўзбекистон Республикаси қонуни талаби. Уни амалга ошириш чора-тадбирлари тўғрисидаги Вазирлар Маҳкамасининг 848-сон қарори иловасида ахборот маҳсулотларини ёш тоифасига оид таснифлаш принциплари баён қилинган.\nҚарор иловасининг 11-бандида болалар ўртасида тарқатиш тақиқланган (18+) ахборот маҳсулоти сифатида «порнографик хусусиятга эга бўлган ахборотни ўз ичига олган» ахборот ҳам санаб ўтилади. Яъни шундай ахборот тарқатилаётганда, унга ёшга доир чеклов қўйилиши керак.\nДэн Брауннинг «Asaxiy Books» лойиҳаси доирасида чоп этилган «Рақамли қалъа» китобида шу талаб бажарилмаган. Яна шу ҳолича китоб ижтимоий тармоқларда фаол реклама қилиняпти.\nКеча китобнинг ўша порнографик ахборот ташиган жойлари ижтимоий тармоққа жойланиб, бу цензурасиз, яъни эркин китоб деб тақдим этилди. Тагидаги шарҳларда эса китобни қаердан олиш мумкинлиги ҳақида маъумот берилди. 90-йиллар журналистикасининг «Хочешь успеха — добавь секса» қоидаси амалда қўлланаётгандек гўё.\nМайли, бу китобни чоп этувчиларнинг ҳуқуқи, шунча пул тикиб нашр этгач, реклама қилади-да. Фақат ҳар ишнинг тартиб-қоидасига риоя этиш керак. Кимлардир бу порнография эмас, эротика деяпти. Баҳс терминлар устига кўчиши мумкин, лекин моҳият ўзгармайди.\nМен китоб бозорининг бойиши ва ранг-баранглашуви тарафдориман, ноширлик ривожланишини истайман. Аммо кечаги баҳсларда бир закий фойдаланувчи айтганидек: «булғанганидан бўш тургани афзал», яъни сифатсиз китоблар билан бозорни тўлдиргандан кўра, бозор бўш қолгани яхши.\nКитобнинг тили, имло ва услубий хатолари — алоҳида мавзу! Ўзбек «ОРҚАСИ БИЛАН» йиқилмайди (орқаси билан деганда бошқа нарса назарда тутилади), ОРҚАМАЧАСИ йиқилиши мумкиндир балки. Оёқлари ЎРТАСИГА чўккаласа, қизни майиб қилади, оёқлари ОРАСИГАДИР балки...\nКитоб 30 кунда чиқадиган журнал эмас. Ноширлик шунчаки бизнес ҳам эмас. Яхши филолог дегани яхши муҳаррир дегани ҳам эмас. Муҳаррир ва ношир — китобнинг тақдирига жавобгар одамлар. Шу жавобгарликни ҳис қилиш керак.\nБу китоб амалдаги қонун ва тартибларга кўра ҳам, мазмунан ҳам 18+ асар. Уни болаларингизга ўқитманг. ЎзМАА ва унинг таркибидаги «Оммавий коммуникациялар соҳасидаги мониторинг маркази» (ОКСММ) бу борада ўз сўзини айтади деган умиддамиз.\nКитоб ноширлари ўзларини эркин, цензурасиз китоб чоп этдик, дейишяпти. Бу ишларида уларни қўллайман. Фақат қонунларни ҳам ўрганиб қўйсинлар, ҳуқуқий маданият ҳаммага керак. Айниқса, зиё тарқатаман деганларга.\n«Asaxiy Books» лойиҳасини эса жамоатчилик назоратига оламиз. Бошидан тўғри ишлашга ўргансалар, ҳаммаси яхши бўлиб кетади.\nAsaxiy Books ден браун рақамли қалъа\nХориж 06/09, 12:45\nДунёга машҳур «Да Винчи коди» асари муаллифининг собиқ рафиқаси уни судга берди


Миллий тест маркази: - Синов ишлари қисқа, мазмунли ва тўғри ёзилиши керак - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 01 Феврал 2018\tКӯришлар: 1372\nрежасини тайёрлаб, шу асосда, марказлаштирилган кириш\nимтиҳонлари тизимида ёзма ишга доир иш гуруҳи фаолияти янгидан йўлга қўйилди. Бу ҳақда Тожикистон Президенти ҳузуридаги Миллий тест маркази директори Хуршед Икромий ўтган йил якунига бағишланган матбуот анжуманида маълум қилди.\nШунингдек, Миллий тест маркази имтиҳон материалларини тайёрлаш бўлими бошлиғи Жамшед Азимов: -Аввалги йилларда абитуриентлар 5-6 саҳифа ҳажмида иншо ёзиб, уларни текшириш мушкулликларни келтириб чиқарарди. Шу сабабли, бу мушкулликни орадан кўтариш учун марказлаштирилган тест имтиҳонлари тизимига ёзма иш ёки эссени жорий этиш қарорига келдик,- дея қўшимча қилди.\nУнинг айтишича, марказлаштирилган кириш имтиҳонларига ёзма ишни жорий этишдан мақсад: ўқувчи ўз фикрини адабий тожик тилида ва хатосиз баён эта олишини таъминлашдан иборат. Абитуриентлар гапларни такрорлаш, чўзиш (беҳуда сўз юритиш) ва мавзуга мувофиқ бўлмаган далилларни келтиришдан ўзларини тийишлари керак.\nАбитуриент ё ўқувчи ёзма ишни «А4» ҳажмида икки саҳифа ёзиши, яъни таклиф этилган мавзуга доир фикрини қисқа, мазмунли ва тўғри баён эта олиши талаб қилинади.\nЎқувчиларни марказлаштирилган кириш имтиҳонлари ёзма иши(эссе)га тайёрлаш мақсадида, 2017 йилнинг 15 октябрида шаҳру ноҳиялар таълим муассасалари заминасида ташкил этилган 23та имтиҳон марказида ёзма иш синови ўтказилди. Унда республиканинг 33 шаҳру ноҳияси ўрта умумтаълим муассасаларининг 11-синф ўқувчилари иштирок этишди.\nСиновда иштирок этиш учун 10 минг 162 нафар ўқувчи қайддан ўтиб, шундан 8 минг 571 нафари қатнашган. Шунча иштирокчидан 8278 нафарининг таҳсил тили тожикча, 178 нафари русча ва 115 нафариники эса, ўзбекчадир.\nЎқувчиларни ёзма иш синовига тайёрлаш учун аввалдан шаҳру ноҳиялардаги ҳар бир танланган таълим муассасасига «Ёзма иш ёзишга доир тавсиялар» буклетлари етказиб берилди. Унда ёзма иш ёзиш тарзи ва бир ўқувчи томонидан ёзилган эссе намунаси бор эди. Шунингдек, ёзма иш юзасидан 20та мавзу мамлакат Маориф ва илм вазирлигига таклиф қилинган. Синовда улардан 3таси танланди:\n1.Вақтнинг қадрига етайлик.\n2.Ёлғон гапириш мумкинми?\n3.Ёшлар ва замонавий техника-ю технологиялар.\nСинов натижаси таҳлилидан келиб чиқишича, таклиф этилган 3та мавзудан 2813 нафар ўқувчи биринчи, 2993 нафари иккинчи ва 2303 нафари учинчи мавзуни танлаган.\nБугун: 05-08-2020 15:04:36


Бобур Давлатов: «Пахтакор»дан қўрққанимиз йўқ»\n9 апрель, 2019, 13:06\n"Пахтакор" - "Насаф" ўйини ҳақида\nСуперлиганинг 3-тур доирасидаги «Пахтакор» ҳамда «Насаф» жамоалари ўртасидаги учрашув кўплаб баҳс-мунозараларга сабаб бўлди. Ушбу тўқнашувда «Пахтакор» қўшиб берилган дақиқаларда иккинчи голни уриб ғалабани илиб кетишди. Аммо «Насаф» жамоаси томонидан намойиш этилган футбол ҳаммага манзур бўлди. Айниқса, қаршиликлар маҳаллий ёш футболчилари билан «Пахтакор»дек рақибга муносиб қаршилик кўрсатишга таҳсинга лойиқ. Иккинчи бўлимда «Насаф» футболчилари шундай ўйин кўрсатишдики, улар ғалабага ҳам жуда яқин келишганди. Аммо якунда «Пахтакор» ғалабани илиб кетди. Қаршиликлар сафидаги ҳар бир футболчи эса майдонда борини бериб ўйнашди. Бунга Бобур Давлатов ҳам мисол бўла олади. Эндиликда ушбу ўйинчи жамоа етакчиларидан бирига айланди. Шу сабабдан Давлатов билан суҳбатлашдик.\n- Бобур, «Пахтакор» - «Насаф» ўртасидаги учрашув ҳамманинг эътиборини тортди. Лекин жамоангиз аламли мағлубиятга учради. Аввало ўйин ҳақида нима деган бўлардингиз?\n- «Пахтакор»га қарши ўйин доим мураккаб кечади. Ўйин ҳиссиётларга ва воқеаларга бой тарзда ўтди деган бўлардим. Лекин биринчи бўлимда ўйинимиз умуман қовушмади. Тўғрисини айтсам, танаффусгача кўрсатган ўйинимизни шунчаки шармандлик деган бўлардим. Чунки «Пахтакор» футболчилари биз билан ўйинда худди машғулотда ўйнаётгандек бўлишди. Нимагадир ўз ўйинимизни кўрсата олмадик. Иккинчи бўлимда эса ўйинимизни 70-80 фоизга ўзгартира олдик. Шундан сўнг бизда ҳам голли имкониятлар бўлди ва ҳисобни тенглаштирдик ҳам. Лекин ўйин охирларида ўтказиб юборилган гол бизга қимматга тушди. Кўпчилик ўша вазиятда офсайд бор эди дейишмоқда. Лекин барибир бунга ўзимиз ҳам сабабчимиз.\n- Тўғри, иккинчи бўлимда «Насаф»нинг ўйини тубдан ўзгариб кетди. Танаффус пайтида Рўзиқул Бердиев сизларни қандай руҳлантирди?\n- Мураббийимизга ҳам биринчи бўлимдаги ўйинимиз ёқмаётганди. Шу боис қандай бўлмасин ўйинни ўзгартиришимиз керак эди. Бунинг учун Рўзиқул ака тактикани ўзгартирди. Ўзимизга бўлган ишончни уйғотди. Биз бу ерга шунчаки мағлуб бўлиш учун келмаганимизни исботлашимиз керак эди. Шу нарсани майдонга чиқиб исботлашимиз лозим эди. Натижада иккинчи бўлимда бошқача «настрой» билан ўйинга чиқдик. Кўрдингиз, ҳаракатларимиз ёмон бўлмади, тезкор ҳужумларга уюштирдик. Бироқ учрашув охирларида бироз мувозанатни йўқотдик. Ўзимиз вазиятнинг шу даражага етишишига йўл қўймаслигимиз керак эди.\n- Лекин учрашувдан кейинги матбуот анжумани Рўзиқул Бердиев ҳакамлар ўйинни бузганини айтди. Сиз бу фикрга қўшиласизми?\n- Ўйин давомида ҳакамларнинг қарорлари баҳсли бўлди. Айниқса, иккинчи бўлимда бир қатор ҳужумларни ташкил этаётганимизда қанот ҳаками бўлар-бўлмасга байроқчасини кўтаравериб ўйинимизни бузиб қўйди. Очиғи, ўйиндан кейин тушкун кайфиятда бўлганимиз учун кўнглимизга ҳеч нима сиғмади. Ўйиннинг эртаси куни «Ютуб» тармоғи орқали ўйиндаги бир қатор эпизодларни кўрганимизда чиндан ҳам ҳакамлар ҳужумларимизни тўхтатишганига гувоҳ бўлдик.\n- «Пахтакор»нинг киритган иккинчи голи ҳақида нима деган бўлардингиз? У ерда чиндан ҳам ўйиндан ташқари ҳолат бормиди?\n- Кўпчилик шу мавзу ҳақида гапиришмоқда. Тўғри, ўйин охирларида «Пахтакор» устунликни қўлга олиб, ҳужумлар уюштирди. Биз эса аслида ўша пайтда мувозанатни бироз йўқотдик. Боя айтганимдек, вазиятни шу даражага етишига йўл қўймаслигимиз керак эди. Бу чиндан ҳам баҳсли вазият бўлди. Агарда тўп Марат Бикмаевга тегиб Кримецга борган бўлса унда бу офсайд бўлади. Лекин ўша ҳолатда уларнинг олдида бизнинг ўйинчимиз ҳам турганди. Шу боис бу вазиятда чиндан ҳам баҳсли ҳолат эди. Тўғриси, бир нима дейишим қийин.\n- Умуман олганда, ўйиндан олдин «Пахтакор»дан чўчиш ҳолати кузатилмаётганмиди?\n- Йўғе, қанақа чўчиш? Аксинча, «Пахтакор»га қарши маза қилиб ўйнаш керак. Ахир бу Ўзбекистондаги кучли клублардан бири бўлса, шундай экан, уларга қарши ўз кучингни кўрсатиш янада ёқимли кечади. Биз «Пахтакор»дан умуман қўрққанимиз йўқ. Шахсан менда умуман чўчиш кузатилмади. Жамоадошларим ҳам рақибдан қўрққани йўқ. Фақат биринчи бўлимдаги ўйинимиз ҳали айтганимдек, шармандлик бўлди, ўзим уялиб кетдим, очиғи. Иккинчи бўлимдагина ўзимизга келдик. Лекин натижа бизни асло қониқтирмади.\n- «Насаф» таркиби асосан академия тарбияланувчларидан ташкил топгани учун эндиликда Умар Эшмуродов ва сиз жамоа етакчиларига айландинглар…\n- «Насаф»даги йигитлар жуда тиришқоқ ва иштиёқманд. Улар клуб академиясида таҳсил олишгани учун «Насаф» сафида қандай ўйнаш кераклигини ва клубнинг олиб бораётган сиёсатини яхши тушунишади. Бундай жамоада ўйнаш бизга ҳам ёқимли. Қолаверса, ёш, иқтидорли футболчилар билан киришиб кетиш ҳам бизга қийинчилик туғдиргани йўқ. Ишонаманки, «Насаф» турдан-турга ўз ўйинини кучайтириб боради.\n- Лекин бундай ёш таркиб билан ҳамма мураббий ҳам ишлай олмайди. Чунки бундай жамоа билан бирор нимага эришиш қийин деб ҳисоблашади. Лекин Рўзиқул Бердиев ёшлар билан ишлашда давом этяпти…\n- Менимча, Рўзиқул ака Ўзбекистонда ёшлар билан ишлаш бўйича биринчи рақамли мураббий бўлса керак. Тўғри айтдингиз, ҳамма мураббий ҳам бундай ёшлар билан ишлайвермайди. Лекин Рўзиқул Бердиев улар билан қандай ишлашни билади. Шу боис «Насаф» турли ёшдаги терма жамоаларимиз учун ўйинчиларни етказиб беришда давом этяпти. Очиғи, бу мураббий билан бирга ишлаш бизга ҳам ёқимли.\n- «Насаф» бундай ёш таркиб билан қандай мақсад учун курашяпти?\n- Раҳбарият томонидан олдимизга 2- ёки 3-ўринни оласизлар деган вазифа қўйилмаган. Биз ҳар бир ўйинда майдонга чиққанимизда фақат ғалаба ҳақида ўйлаймиз. Биласизми, биз майдонда ҳеч қандай босимсиз, эркин ҳолатда ўз ўйинимизни кўрсатишга ҳаракат қиляпмиз. Мураббий ҳам биздан ўз имкониятларимизни кўрсатишимизни айтяпти.\nHakamlar NASAF ni saviasidagi hakamlarmas. Nasaf yutqazmadi shunchaki g'alabani tortib olishdi.\nПахтакор ҳаққоний ютда,ҳар томонлама,ҳам кучини аяди,очл учун.\nNasaf futbolchilariga omad\nНасафни кейинги ўйинларига омад


Таъзия: Ҳамиша миллат, юрт қайғусига шерик эди... - oqbura\nТаниқли журналист, моҳир таржимон ва ёзувчи Ёқубжон Хўжамбердиев оламдан ўтди.\nЎзбекистон ва Қирғизистондаги ўзбекзабон ижодкорлар орасида ўзининг муносиб ўрнига эга бўлган забардаст журналист, халқимиз тақдири учун чин дилдан куйган, унинг турли йилларда йўлиққан дардларига дармон излаган, бу йўлда дармону андармон бўлиб келган самимий дўстимиз, устозимиз, маслакдошимиз ва акамиз Ёқубжон Хўжамбердиев 2022 йилнинг 28 февралида Тошкентда, оғир хасталикдан сўнг оламдан ўтди.\nЁқубжон ака 1947 йилнинг 15 мартида Қирғизистон Республикаси, Ўш вилоятининг (ҳозирги Жалолобод вилояти) Сузоқ қишлоғида туғилган. Мактабни битириб, Тошкент Давлат университети журналистика факультетининг (ҳозирда Ўзбекистон Миллий Университети) кечки бўлимида ўқийди. Қўлида ҳунари борлиги асқотиб, дастлаб қурилишда ишлайди. Кейинчалик Университетнинг ҳарбий кафедрасида ҳайдовчи, лаборант бўлиб хизмат қилади.\nУчинчи курсдан бошлаб, яъни 1972-1974 йилларда “Тошкент Оқшоми”,”Совет Ўзбекистони”, “Ўзбекистон Маданияти” газеталарида мусаҳҳиҳга ёрдамчи, мусаҳҳиҳ бўлиб ишлайди. 1975 йили ўқишни тамомлагач, “Қишлоқ ҳақиқати” газетасига мухбир бўлиб ишга ўтади. 1981 йилда “Ўзбекистон Маданияти” газетаси қайта ташкил этилиб, “Ўзбекистон адабиёти ва санъти” номи билан чиқа бошлаганда ёш журналист бир русийзабон публицистнинг иккита мақоласини таржима қилиб беради. Таржимадан қониққан газета муҳаррири, ёзувчи Асқад Мухтор Хўжамбердиевни газетага ишга таклиф қилади.\nШу тариқа узоқ йиллар давомида шу газетада мухбир, бўлим бошлиғи, сайёр мухбир вазифаларида ишлаб қолади. Кейинчалик “Ёшлик” ва “Саодат” журналларида бўлим бошлиғи, бош муҳаррир ўринбосари лавозимларида машхур адибларимиз Эркин Воҳидов, Ҳалима Худойбердиевалар билан ёнма-ён ишлаш бахтига муяссар бўлади.\nКейинроқ, 1992-1996 йилларда Тошкентда чоп этилган “Ватан” газетасига бош муҳаррирлик қилди.\nБу орада шоир ва ёзувчи сифатида ҳам самарали ижод қилиб ургурди.\nЁқубжон Хўжамбердиевнинг 1981-87 йилларда “Зарурат”, “Ой тўлган тунлар” шеърий, “Уйда тинчи бўлсин, йигитнинг” номли публицистик мақолалар тўпламлари чоп этилган.\nЁ.Хўжамбердиев (чапдан биринчи) Ўзбекистон ва қирғизистонлик ижодкорлар учрашуви чоғида. Тошкент, 2021 йилнинг май ойи.\nЎзбек халқи бошига тушган бўхтонлардан иборат “Ўзбек иши” деб номланган жиноий иш кирдикорларини ўрганиб, 1990 йилда, собиқ СССР ҳали тарқалмай туриб, ўзбекларга нисбатан турли бўҳтонлар ҳамон янграб турган бир пайтда Ёқубжон Хўжамбердиевнинг “Ўзбеклар иши” номли публицистик мақолалар тўплами 45 минг нусҳада чоп этилади.\nБу китобда муаллиф ҳақиқий ўзбеклар иши, яъни ўзбек халқининг оғир меҳнат остида кечираётган турмуши ҳақида ҳикоя қилади.\nЁқубжон Хўжамбердиев 1990 йилда Қирғизистоннинг жанубида рўй берган этник тўқнашувлар сабаблари ва оқибатлари ҳақида ёзган мақолалари билан ҳам кенг танилган эди. Таржимонлик соҳасида ҳам яхшигина тажрибага эга бўлган адиб 1998 йилда Набижон Боқий билан биргаликда Чингиз Айтматов ва Мухтор Шохонов қаламига мансуб «Чўққида қолган овчининг оҳи-зори» асарини ўзбек тилига ўгирган.\nКейинги йилларда ёзувчининг “Ойнинг ёруғ кунлари”, “Қалдирғочлар баҳорда келади” каби қиссалари ва “Сузоқнома” тарихий-бадиий асари китоб бўлиб чиқди.\nЁқубжон Хўжамбердиев кўп йиллардан буён Қирғизистон диёридан чиққан буюк, миллатпарвар аллома, довюрак қўмондон, Маршал Алихонтўра Соғунийнинг ҳаётини ўрганиб келарди. Соғунийнинг Ўрта Осиёда Ислом динини мустаҳкамлаш ва Туркистон халқлари озодлиги учун курашда тутган мислсиз ўрни ҳақидаги материалларни ўрганиб, кўплаган мақолалар ёзди.\nАна шу изланишлари натижаси ўлароқ ёзувчи аввалига 2014 йилда “Соғуний соғинчи” номли қиссасини чоп эттирди. 2018 йилда эса муаллифнинг “Соғуний” деб номланган кенг кўламдаги роман-маноқиби дунё юзини кўрди.\nУстоз анча ёшга бориб, соғлиги ночорлаб қолган бўлишига қарамай, ҳамон сафда бўлиб, меҳнат қилишдан чарчамади. “Оқбура” сайтининг иш бошлашида ҳам бош-қош бўлиб, унинг ишида ўзининг ўткир мақолалари билан иштирок этиб келаётган эди. Ҳар бир ишда ўз фикри билан ўртоқлашиб, жўяли маслаҳатларини аямас эди.\nЁқубжон ака табиатан камтар, камгап, лекин ҳақ гапни айтиш мавриди келганда ҳар биз сўзи ўз ўрнини топиб борадиган даража аниқ-тиниқ гапирадиган инсон эди. Меҳрибон ота, садоқатли эр ва ишончли дўст бўлган Ёқубжон ака Хўжамбердиевнинг ёрқин хотираси ҳамиша биз билан қолади. Унинг оила-аъзоларига, барча яқинларига чуқур таъзия изҳор қилиб, уларга сабр тилаймиз.\nАгар орамизда бўлганида яна бор-йўғи икки ҳафтадан сўнг Ёқубжон ака Хўжамбердиевнинг 75 ёшини биргалашиб нишонлаган бўлардик. Афсус…\n“Оқбура” сайти ташкилотчилари ва ижодий жамоаси,\nДўстлари ва сафдошлари.\nРоссия-Украина уруши: Бу бармоғимни тишласам ҳам оғрийди, бунисини тишласам ҳам…


Тақво Қуръони каримда энг кўп таъкидланган амал. Сизнинг ҳам кўп оятлардан ўқиганингиз – тақво ҳақидадир. Тасаввуфнинг энг муҳим мавзуларидан бири ҳам тақводир. Ҳатто тасаввуфни қисқача: «тақво йўли» дейдилар. Тасаввуф тақво йўлидир... Бу йўлдан юрган энг яхши мутасаввиф бўлади. Энг яхши мутасаввифлар энг тақволи инсонлардир.\nШунинг учун тақвони ўрганмоқ ва тақвога амал қилмоқ лозим. Яъни Аллоҳдан доимо қўрқувдасиз, Ҳақ йўлини биласиз... «Ажабо, Аллоҳ менга марҳамат этмасми?.. Ажабо, бу сўзни сўйлаганда Аллоҳим мендан рози бўлмасми?.. Ажабо, Аллоҳ менга қаҳр қилмасми?», – деб доимий бир тараддуд ичида бўлишингиз керак. Бу – «Ало ҳозирин», яъни доимо хавф ичида бўлмоқ дейилур... Киши эҳтиётли, тадбирли, диққатли, ғамхўр, талабчан ва эътиноли мусулмон бўлиши зарур.\n... إِنَّمَا يَتَقَبَّلُ اللّهُ مِنَ الْمُتَّقِينَ (سورة المائدة:27)\nИннамо ятақаббалуллоҳу минал муттақийн ( «Ал-моида»,27) – «Аллоҳ фақат тақводорлардангина қабул қилур» деб буюрилади мазкур ояти каримада. Ибодатларнинг қабул бўлишига сабаб шу — тақводир. Намозни тақво билан қилсанг қабул бўлади. Закотни, садақани тақво йўлида берсанг, қабул бўлади.\nҲазрати Одам алайҳиссаломнинг икки ўғли бор экан. Иккиси ҳам қурбонлик қилибди. Бирисиники қабул бўлибди, иккинчисиники бўлмабди. Сабаби Қуръони карим: «Аллоҳ фақат тақводорлардангина қабул қилур», – дейди. Тақвосиздан қабул қилмас. Тақвосиз, фикри бузуқ, қалби нотоза, ниятида қусур бўлса қабул қилмас. Шунинг учун тасаввуфни бир жиҳатдан «Тақво йўли» дейдилар. Бу гуноҳлардан сақланиб, савобли ишларни орқага сурмай, назардан қочирмай яшаш йўлидир. Буни ўрганишингиз керак.\nДругие материалы в этой категории: « Сохта салафийлик ёхуд ваҳҳобийлик фирқаси\tАлломаларимизнинг бой илмий фаолияти замонавий илм-фан ривожи учун пойдевордир »


Ҳақингизни тўғри талаб қилинг! | BUXVSSB.UZ\n← “Мобил поликлиника” иш бошлади\nЯқин келажакда дунё силни унутади →\nКоррупция ва порахўрликка қарши кураш қанчалик кучайтирилмасин, айрим фуқароларимиз томонидан бу иллатга интилиш, яъни манфаатли бирор ишни битириш мақсадида пора бериш, воситачи орқали пора олувчи билан муносабатга киришиш ҳолатлари ҳамон содир этилмоқда. Ҳуқуқий давлатда, ҳуқуқий жамиятда ҳар бир фуқаро ўз ҳақ-ҳуқуқини қонунларга асосланган ҳолда ҳимоя қилиши лозим. Афсуски, юртдошларимизинг аксариятида ана шундай ҳуқуқий маданият етишмайди.\n2018 йил июль ойида РШТЁИМ Бухоро филиали тез ёрдам бўлимида ҳамшира сифатида 0,5 ставка билан ишлаб келаётган Умида Камолова бўлим диспетчери Зулхумор Ашуровага маоши камлигини айтиб, иш ставкасини тўлиқ 1 тага кўтаришда ёрдам беришини сўрайди. Шу билан бирга ўзининг таниши М. Ҳалимовани ҳам филиалнинг жонлантириш бўлимига ишга жойлаштириш таклифини билдиради. З. Ашурова бу ишлар учун воситачилик қилиб, “юқори турувчи раҳбарлар”га (аниқроғи филиал бўлим мудири Н. Бобомуродовага) бериш учун У. Камоловадан 150, М. Ҳалимовадан 650 АҚШ доллари миқдорида пора сўрайди.\nАлбатта, ойлик маоши атиги 350 минг сўм бўлган У. Камолова пора учун пул тополмай, боши қотади. Кейин бу ҳақда Иқтисодий жиноятларга қарши курашиш департаментининг Бухоро шаҳар бўлимига мурожаат қилади.\nДепартамент томонидан ўтказиладиган тадбирга иштирок этишга У. Камолова рози бўлди, лекин унинг таниши М. Ҳалимова таклифни рад этди. Хуллас, 2018 йил 31 июль куни РШТЁИМ Бухоро филиали тез ёрдам бўлими диспетчери З. Ашурова ҳамшира У. Камоловадан, ўз навбатида бўлим мудири Н. Бобомуродова З. Ашуровадан 150 АҚШ доллари миқдоридаги порани олган пайтларида қўлга олиндилар. Департамент томонидан У. Камоловага етказиб берилган бу купюраларга махсус кимёвий ишлов берилган эди.\nШу тариқа З. Ашурова ва Н. Бобомуродоваларга нисбатан жиноий иш очилди ва яқинда бу иш жиноят ишлари бўйича Бухоро шаҳар суди томонидан барча далиллар ва гувоҳлар иштирокида кўриб чиқилди. Суд бу аёлларнинг ҳар бири қарамоғида 2 нафардан фарзандлари борлигини, барча енгиллаштирувчи ва оғирлаштирувчи ҳолатларни инобатга олган ҳолда ҳукм чиқарди.\nЎзбекистон Республикаси Жиноят кодексининг 25.168-, 25.28.211- моддаларининг тегишли бандлари билан тавсифланган жиноятни содир этганликда айбланган иккала тиббиёт ходимининг ҳар бирига ўша вақтдаги энг кам иш ҳақининг 110 баравари миқдорида яъни 20 миллион 273 минг сўмдан жарима тўлаш жазоси тайинланди.\nМана, қинғир ишнинг оқибатида уларнинг номига доғ тушди, оилалари ва ҳамкасблари орасида юзи шувут бўлди, қилмишлари учун катта миқдорда товон тўладилар.\nУшбу воқеадан қандай хулоса чиқариш мумкин?\nТўғрисини айтганда, ҳаммамиз ҳам “Сиздан угина, биздан бугина” қабилида ишимизни битиришга ўрганиб қолганмиз. Таниш-билишчилик, ошна-оғайнигарчилик, “олди-берди” одатлари қон-қонимизга синггиб кетган. Аммо ана шу ярамас одатларимиз туфайли миллатимиз, мамлакатимиз дунё ҳамжамияти олдида шарманда бўлаётганини ҳеч ўйлаб кўрганмизми? Нима учун муҳтарам Президентимиз БМТ минбаридан туриб, Ўзбекистонда мажбурий меҳнатга, коррупцияга йўл қўйилмаслиги борасида сўз берди ва шундан кейин бу иллатларга қарши бир қанча фармон ва қарорларни имзолади? Чунки ҳалқнинг эртанги кунини, келажагини ўйлайдиган давлат раҳбари шундай йўл тутади.\nАйтайлик, юқоридаги воқеа “қаҳрамонлари” ишни порасиз ҳал қилиш учун қандай йўл тутишлари лозим эди?\nАвваламбор, ишга кирганига атиги тўрт ой бўлган ҳамшира Умида Камолова 0,5 ставкадан 1 ставкага ўтиб ишлашга лойиқми? – буни унинг ўзи ўйлаб кўриши керак эди. Чунки иш ўринлари аниқ белгиланган муассасада ишлашни хоҳловчилар сони анча кўп. Агар у билан бир хил ёки камроқ стажга эга бўлганлар шу муассасада 1 ва ундан ортиқ ставка билан ишлаётганлиги маълум бўлса, у ҳолда Умида ўз иш ставкасини ошириш учун маъмуриятга, касаба уюшмасига ёзма мурожаат қилиб, белгиланган муддат ичида жавобини олиши керак. Мободо унинг аризаси асоссиз рад этиладиган бўлса, шикоят тарзида юқори турувчи идорага мурожаат қилинади. Шу тартибда адолат қарор топтирилади.\nБу биргина мисол. Лекин биз ҳар қандай муаммони қонуний тарзда ҳал этишга ўрганишимиз, ўзимизнинг ҳуқуқий саводхонлигимиз етмаса, ҳуқуқшуносларга мурожаат этишга одатланишимиз керак. Афсуски, кўпинча мана шу оддий ҳақиқатни англамасдан нотўғри йўл тутамиз. Бу эса жамиятда коррупция ва порахўрликка йўл очиб беради.\nАлбатта, тегишли идоралар бу иллатларга қарши турли усуллар билан кураш олиб боришмоқда. Юқоридаги мисолда Умида Камолова ваколатли департаментга мурожаат қилиб, тўғри йўл тутган. Ишга кириш ниятида бўлган М. Ҳалимова эса департамент билан ҳамкорлик қилишни яъни 650 доллар пора билан пора талаб қилган шахсларни қўлга туширишни истамаган. Бу унинг ҳоҳиши, албатта. Ҳар ҳолда, ўзбекчилик ва одамгарчилик деган тушунчалар бор. Шуни англаш лозимки, баъзан ҳаққониятни юзага чиқариш, жиноятга қарши курашиш ушбу тушунчаларни истисно этади.\nФуқароларимизга яна бир марта эслатиб ўтмоқчимизки, коррупция ва порахўрликка қарши ҳаммамиз – ҳуқуқ-тартибот ходимлари ҳам, жамоатчилик ҳам, фуқароларнинг ўзлари ҳам биргаликда қатъият билан курашишимиз лозим.


Покистон террорчиликда гумонланганлар ишини ҳарбий судда кўрмоқчи\n14 май 2021, Тошкент вақти: 19:22\nПокистон пaрлaменти мамлакат конституциясига терроризмдa гумонлaнгaн фуқaролaр ишини ҳaрбий судлaрдa кўриш ҳaқидa ўзгaриш киритишни мaъқуллaди.\nМaмлaкaт бош қомусигa киритилaдигaн ўзгaриш 6 янвaрь куни қуйи вa юқори пaлaтaлaрдa бир овоздaн мaъқуллaнгaн.\nПaрлaментдaги икки диний пaртия – Жaмоaти Исломий вa Жaмиaт Улaмои Ислом Фaзaл вaкиллaри овоз беришдa бетaрaф қолдилaр.\nКелaси икки йил дaвомидa aмaлдa бўлaдигaн конституциявий ўзгaриш шу ҳaфтa президент тaрaфидaн маъқулланиши кутилмоқдa.\nБош вaзир Нaвоз Шaриф ўтгaн ойдa ҳaрбий судлaр террорчилaрни “дaҳшaтли ҳaрaкaтлaри” учун жaвобгaрликкa тортишдa ёрдaм беришини aйтгaн эди.\nДекaбрь ойидa Толибон жанггарилари Пешавордаги мактабга ҳужум қилгани ортидан Исломобод ҳукумати террорчиликкa қaрши курaшни янaдa кучaйтирди.\nҲукумaт террорчиликда айбланганлар учун ўлим жазосини қўллашгa олти йил aввaл қўйилгaн морaторийни бекор қилди.\nМактабга қилинган ҳужум оқибатида 148 одам нобуд бўлгaн эди. Уларнинг аксарияти ўқувчилардир.\nИнсон ҳуқуқлaри фaоллaри Покистон ҳукуматининг ўлим жазосига қўйилган мораторийни бекор қилганини қораламоқдaлaр.


Корхона ташқи бозорга чиқди\nНаманган шаҳридаги “Текстиль либос” масъулияти чекланган жамияти яқин вақтга қадар фақат ички бозор учун ишлаб келаётганди. Корхонада амалга оширилган модернизациялаш тадбирларидан сўнг бу ерда тайёрланаётган костюм-шимлар экспортга ҳам йўналтирилмоқда.\nТехник ва технологик янгиланишлар учун 300 миллион сўм миқдорида сармоя сарфланди. Пировардида технологик жараёнлар янада такомиллашиб, маҳсулот тайёрлашда сифат ўзгаришларига эришилди. Масалан, тикувчилар битказган костюм-шимни сотувга тайёрлаш учун уни яхшилаб дазмоллаш талаб этилади. Илгари қўл меҳнати ёрдамида амалга оширилган мазкур вазифа айни пайтда тўлиқ замонавий пресслаш дастгоҳи зиммасига юклатилган. Илғор технологик воситаларнинг ишлаб чиқаришга жорий этилиши, ўз навбатида, меҳнат унумдорлигига ҳам ижобий таъсир кўрсатмоқда. Буни маҳсулот тайёрлаш ҳажми 20 фоиз ортганида кўриш мумкин.\n— Айни пайтда либосларимизга ички ва ташқи бозорда талаб ортиб бормоқда, — дейди корхона иш бошқарувчиси Анваржон Муҳиддинов. — Шундан келиб чиқиб, жорий йил бошидан буён ички бозорда 150 миллион сўмлик маҳсулот сотган бўлсак, 172 минг АҚШ долларилик бежирим кийим-кечакларни эса экспорт қилдик.\nМазкур рукндаги бошқа мақолалар: « Муқобил ёнилғи\tЎзбекистон «EIMA — 2014» халқаро кўргазмасида »


Карзай ва Абдуллоҳ муросага келадими?\nАфғонистон президенти Ҳамид Карзай мамлакатда яна бир бор президентлик сайлови ўтказилишига йўл қўймаслигини айтмоқда.\nЯкшанба куни БМТ ҳомийлигидаги комиссиянинг Афғонистон президентлигига сайлов пайтида рўй берган қонунбузарликларга оид ўз хулосаларини эълон қилиши кутилмоқда.\nЭълон қилинажак хулосалар дастлабки натижаларга кўра, 54 фоиз овоз олган Ҳамид Карзайни сайловнинг иккинчи босқичида қатнашишга рози бўлишига мажбур этиши мумкин.\nБМТ ҳомийлигидаги Сайловларга оид шикоятлар бўйича комиссия 20 август кунги президент сайловида Ҳамид Карзай тўплаган овозлар миқдорини 50 фоизлик маррадан пастроққа тушириши мумкин.\nКарзай ўзининг асосий рақиби Абдуллоҳ Абдуллоҳ билан яна юзма-юз келмаслиги учун 50 фоиздан кўпроқ овоз олиши керак эди.\nАфғонистондаги сиёсий бўҳрон янада чуқурлашишининг олдини олиш ва мамлакатда барқарорликни ўрнатиш бўйича халқаро уринишларга путур етмаслиги учун жорий ҳафта охирида Франция ташқи ишлар вазири Бернар Кушнер ва АҚШ сенатори Жон Керри афғон сиёсатчиларини муросага чақириш мақсадида Кобулга борди.\nЯкшанба куни Карзай ва Абдуллоҳ билан алоҳида учрашувларни ўтказиб бўлгач, Кушнер икки рақиб сайловга оид мунозарани ҳал этиш учун “биргаликда ишлаши лозим”, дея баён қилди.\n- Уларнинг иккаласи ҳам бирга ишлаш муҳимлиги ҳақида гапиришди. Бу жараён ҳукумат ичида бўладими ё бир гуруҳ ичидами, билмадим, лекин бундай сайловлардан кейин биргаликда ишлаш Афғонистон манфаатлари учун ўта зарурлиги аниқ, - деди Франция ташқи ишлар вазири.\nБМТ Бош котиби Бан Ки Мун, Британия Бош вазири Гордон Браун ва АҚШ Давлат котиби Ҳиллари Клинтонлар кейинги кунлар ичида икки асосий номзод билан телефонда суҳбатлашиб, сайловдан кейин юзага чиққан бўҳронга оид хавотирларини билдиришди.\nАфғонистон қонунларига кўра, Сайловга оид шикоятлар бўйича комиссия ўз хулосаларини Мустақил сайлов комиссиясига тақдим қилади. Кейин бу хулосалар асосида сайловда кимга қанча овоз берилганига оид маълумотлар тўғриланиб, якуний натижалар эълон қилинади.\nМунозараларга сабаб бўлган дастлабки натижаларга кўра, Карзай 54 фоиз овоз олган, унинг рақиби Абдуллоҳ эса 28 фоиз овоз тўплай олгани айтилмоқда.\nАгар шикоятлар комиссияси соҳталаштиришлар дастлабки натижаларга сезиларли таъсир қилмаганини эълон қилса, Карзай ғолиб деб эълон қилинади.\nЛекин Карзай олган овозлар миқдори 50 фоиздан кам бўлгани эълон қилинса, у билан Абдуллоҳ ўртасида сайловнинг иккинчи босқичи ўтказилиши лозим бўлади.\nКарзай иккинчи босқичда қатнашиш нияти йўқлигини таъкидлаб, иккинчи сайловни кечиктириши ёки унга йўл қўймаслигини айтиб келмоқда.\nДипломатлар ва расмийлар ҳокимиятни тақсимлаш сценарийсини ҳам эҳтимолдан қочиргани йўқ ва Абдуллоҳ бунга оид музокараларга тайёрлигига ишора қилган.\nАгар Мустақил сайлов комиссияси сайловнинг иккинчи босқичини ўтказишга қарор қилса, у икки ҳафта ичида ўтказилиши керак бўлади.\nАгар бу муддат ичида овоз бериш ўтказилмаса сиёсий бўҳрон яна бир неча ойга чўзилиши мумкин, чунки қиш ойларида мамлакатнинг аксар минтақаларида йўллар ва довонларнинг ёпилиши сиёсий жараёнларни ҳам деярли фалаж қилиб қўяди.


Чеченистоннинг Шелковской районида очилган ўтдан Гудермес район ички ишлар бўлимининг оператив ходими ва у билан бўлган маҳаллий кимса нобуд бўлди.\nМилиция ходимининг қуроли йўқолган. Афтидан қуролни ҳужум қилганлар олиб кетган.\nГрозний шаҳрининг Старопромисловский районида ҳарбийнамо кийимдаги 5 киши терроризмга қарши кураш маркази ходимлари тушган машинани ўққа тутди. Бир ҳарбий ўлди, икки нафари яраланди.\nВедено районида фугас портлаб, ички қўшинлар хизматчиси нобуд бўлди.


R S2021-03-26T14:34:31+05:0026 Mart, 2021|Олтин қалам|\nЭРТАНГИ КУНГА БЎЛГАН ИШОНЧ\nЎзбекистон Республикаси Президенти Шавкат Мирзиёев ҳудудларда амалга оширилаётган ислоҳотлар жараёни, бунёдкорлик ишлари, йирик лойиҳалар билан танишиш, халқ билан мулоқот қилиш мақсадида 2019 йилнинг 30-31 январь кунлари Жиззах вилоятига ташриф буюрган эди, Давлатимиз раҳбари вилоятни янада ривожлантиришга қаратилган қатор лойиҳаларнинг амалга оширилиши, аввалги ташрифларида берилган топшириқлар ижросининг таъминланишига ўз кўзи билан шоҳид бўлди. Янгидан барпо бўлган бир катор қорхоналар, уларда яратилган шарт-шароитлар билан танишди. Фаоллар билан бўлган самимий мулоқотда вилоят иқтисодиётини ривожлантириш, аҳоли турмуш шароитини янада яхшилаш борасидаги таклиф ва тавсияларини берди.\n“Бугунги кундаги энг муҳим вазифа – инвестиция ва технологиялар олиб келиб, янги корхоналар ташкил этиш, одамларни иш билан таъминлаш, турмуш шароитини яхшилаш”, деган эди ўшанда Шавкат Мирзиёев. Жиззахда ана шу тарихий ташрифдан кейин ортда қолган икки йилга яқин вақт оралиғида муайян ишлар амалга оширилди.\nУшбу сўзларимизнинг исботини биргина жорий 2020 йилнинг январь-ноябрь ойларида амалга оширилган ишлар ҳам тасдиқлайди. Вилоят инвестициялар ва ташқи савдо бошқармасидан олинган маълумотларимизга кўра, бу муддат ичида турли манбалар ҳисобидан жами 3 триллион 300 миллиард сўмлик инвестициялар жалб қилинда. Ушбу сармоянинг 2,7 триллион сўмига тенг 275 та лойиҳа эса, аллақачон ишга туширилиб, бунинг натижасида 3 минг 340 нафарга яқин янги иш ўринлари яратилган.\n– Тўғридан-тўғри хорижий инвестицияларни жалб этишга алоҳида эътибор қаратилмоқда, – дейди Жиззах вилояти инвестициялар ва ташқи савдо бошқармаси бошлиғининг ўринбосари Суннат Мирзақобилов. – Айтиш жоизки, вилоятимиз Ўзбекистоннинг қоқ марказида жойлашгани, қулай инвестицион муҳит мавжудлиги, ҳудудларимизнинг табиий ресурсларга бойлиги чет эллик сармоядорларнигш эътиборини ўзига тортмоқда. Тўғридан-тўғри хорижий инвестиция жалб қилиш борасида 2020 йил учун белгиланган 302 ярим миллион АҚШ долларига тенг прогноз-режа йилнинг ўн ойидаёқ 461 ярим миллион долларга етказилиб, ортиғи билан бажарилганининг ўзи бунинг исботи.\nДавлат раҳбарининг вилоятга бўлган ташрифидан кейин амалга ошган йирик лойиҳалардан бири – бу Зафаробод туманида қад ростлаган ва лойиҳа баҳоси 150 миллион долларни ташкил этган МЧЖ шаклидаги “Ҳуаксин цемент Жиззах” хорижий корхонаси бўлди. Йилига 1 миллион 200 минг тонна маҳсулот ишлаб чиқариш қувватига эга ушбу корхона хориж андозаларидаги энергия тежамкор технология билан жиҳозланди. Ҳозирча 300 кишини доимий иш билан таъминлаган жамоа томонидан тайёрланаётган цемент республикамизнинг турли бурчакларида қад ростлаётган энг замонавий осмонўпар биноларда ишлатилаётгини аҳамиятлидир. Лойиҳанинг яна бир муҳим жиҳати – корхонага энг сўнгги русумдаги энергия тежамкор, экологияга таъсири кам бўлган технологиялар ўрнатилган. Корхона цехларида жаҳон андозаларига мос М-400 ва М-500 маркадаги сифатли цемент маҳсулотлари ишлаб чиқарилаётир. 300 дан ортиқ одам, асосан шу пайтгача ишсиз бўлган ёшлар иш билан таъминланган.\nЎрни келганда Президентимиз “Ўзтрансгаз” АЖ зиммасига “Ҳуаксин цемент Жиззах” хорижий корхонасини табиий газ билан таъминлаш вазифасини юклаганини ҳам айтиб ўтиш лозим. Мазкур топшириқ ижроси доирасида Шароф Рашидов тумани ҳудудида “Янгиҳаёт” газ тақсимлаш станциясининг саноат тугуни лойиҳалаштирилди ва қурилиш ишлари тезкор суръатда олиб борилмоқда. «Трансгазинжиниринг» МЧЖ томонидан лойиҳалаштирилган ГТСнинг технологик қисмлари жамланиб, жойига олиб келинди ва уларни ўрнатиш ишлари бажарилмоқда. Айни кунгача 500 метр масофадан газ тармоғи тортилиб монтаж қилинди ва синов ишлари амалга ошириляпти. Станция тез орада фойдаланишга топширилиши кутилмоқда.Соатига 30 минг метр-куб табиий газ ўтказиш қувватига эга ушбу ГТС ўта муҳим қурилиш хом ашёси ҳисобланган цемент ишлаб чиаришга ихтисослашган корхонанинг биринчи босқичини ўзлуксиз равишда табиий газ билан таъминлашга имкон беради. Яна бир муҳим жиҳати, ушбу лойиҳа нафақат мазкур йирик саноат корхонаси, балки унинг атрофидаги бошқа корхоналар ва аҳоли яшаш нуқталарига ҳам табиий газ етиб боришини таъминлади.\nСир эмас, сўнгги йилларда мамлакатимизда, жумладан Жиззах вилоятида ҳам бунёдкорлик ишларининг кўлами сезилари даражада кенгайди. Бу эса, ўз-ўзидан қурилишда ишлатиладиган маҳсулотларга бўлган эҳтиёжнинг ошишига ҳам сабаб бўлмоқда. Жиззах вилояти ҳудудида жуда катта оҳактош заҳиралари мавжуд. Вилоят ҳокимлиги ва Ўзбекистон Инвестиция ва ташқи савдо вазирлиги ҳамкорлиги натижасида Фориш тумани ҳудудида яқинда фаолият бошлаган МЧЖ шаклидаги “Tianshan Industries” Ўзбекистон-Хитой қўшма корхонаси айнан айнан ана шу эҳтиёжни қондиришга,, яъни қурилиш соҳасининг энг муҳим компонентларидан бири бўлган оҳак ишлаб чиқпришга ихтисослашган.\n– Мазкур завод лойиҳасининг салмоқли қисми, аниқроғи 2 ярим миллион долларини тўғридан-тўғри хорижий инвестиция ташкил этади, – дейди вилоят инвестициялар ва ташқи савдо бошқармаси бўлим бошлиғи Искандар Аҳатов. – Кўмир билан ишлайдиган корхона кунига эса, 300 тоннага яқин махсулот ишлаб чиқариш қувватига эга бўлади. Йилига 1 миллион долларлик маҳсулот экспорт қилинади.\nДавлатимиз раҳбари ўз ташрифи давомида аҳолини тоза ичимлик суви билан таъминлаш энг муҳим масалалардан бири эканини таъкидлаб, бу борадаги режадаги ишларни тез ва сифатли бажариш юзасидан топшириқлар берган, жумладан, «Жиззах вилоятида ичимлик суви таъминоти тизимини Зарафшон дарёси сувидан фойдаланиш ҳисобига яхшилаш» лойиҳасининг бажарилишига ҳам алоҳида эътибор қаратган эди.\nМамнун бўладиган томони, бу борада кўзда тутилган ишлар қарийб якунига етиб қолди. Бугунгача лойиҳага асосан 2018-2020 йиллар учун ажратилган 248 миллиард сўм маблағнинг 246 ярим миллиард сўмдан ортиғи ўзлаштирилди. Пудратчи ташкилот амалга оширган ишлари учун 234,2 миллиард сўм маблағ билан таъминланди. Бу эса, вилоятнинг Бахмал, Ғаллаорол, Шароф Рашидов, Дўстлик, Пахтакор, Мирзачўл туманлари ва Жиззах шаҳридаги 600 мингдан ортиқ аҳолининг марказлашган ҳолда экологик тоза ичимлик суви таъминланишига қсиқа муддат қолмоқда, деганидир.\nПрезидент Жиззахда бўлганида аҳоли даромадларини ошириш ва турмуш шароитини яхшилаш, қулай инвестиция муҳити яратиш ва янги ишлаб чиқариш тармоқларини ривожлантириш борасидаги ишларни сифатли ва ўз вақтида бажариш зарурлигига алоҳида урғу берган эди. “Одамларга муносиб турмуш шароити яратиш барча бўғиндаги раҳбарларнинг асосий вазифаси бўлиши зарур. Бунинг учун барчамиз ҳамжиҳатликда виждонан ишлашимиз керак”, дея таъкидлаган Юртбошимиз аграр соҳада ҳам мавжуд имкониятлардан янада самарали фойдаланиш муҳимлигини қайд қилиб ўтганди.\nВилоятда бу борада бажарилаётган ишларга Янгиобод туманида МЧЖ шаклидаги «Фу Лай Жи” хорижий корхонасида амалга оширилаётган ишлар мисол бўлади. Илмий технологик агрокластер кўринишидаги мазкур жамоа аъзолари 2020-2021 йилларда умумий қиймати 10 миллион АҚШ долларига тенг бўлган, уруғчилик ва сабзавотчиликка мўлжалланган лойиҳани амалга оширишга аҳд қилишган.\nАгрокластер учун “Хўжамушкентсой” СИУ ҳудудидан 1000 гектар лалми ер майдони ажратиб берилди. Ушбу ҳудудда замонавий энергия ва сув тежовчи технологиялардан фойдаланилган ҳолда қишлоқ хўжалиги маҳсулотлари етиштириш, кейинроқ эса, уларни қайта ишлаш йўлга қўйилиши режалаштирилмоқда. Бугунгача лойиҳа учун жалб этилган тўғридан-тўғри хорижий сармоя ҳисобига электр энергиясини тортиш, зарурий қишлоқ хўжалик техникаларини келтириш, томчилатиб суғориш ускуналари ўрнатиш ишлари бажарилди. 2 та артезиан қудуқ қазилиб, сув чиқарилди. Синов тариқасида 5 гектар майдонга экилган ва томчилатиб суғориш усулида парваришланган картошкадан кутилганидан ҳам мўл ҳосил олинди. Лойиҳа тўлиқ амалга ошгандан кейин жамият даласида йилига 4 минг тонна қишлоқ хўжалиги маҳсулотлари етиштириш, 200 кишини доимий иш билан таъминлаш имконияти юзага келади.\nХулоса ўрнида шуни айтиш мумкинки, давлатимиз раҳбарининг республикамиз ҳудудларига бўлаётган ҳар бир ташрифи ана шу ҳудуднинг ижтимоий-иқтисодий жиҳатдан янада ривож топишига, амалга оширилаётган ислоҳотларнинг тезлашувига, янги-янги лойиҳаларнинг ҳаётга татбиқ этилишига замин бўлаётир. Энг муҳими, Ўзбекистоннинг чекка шаҳар ва қишлоқларида яшаётган миллионлаб ҳамюртларимизнинг қалбига илиқлик бағишлаб, эртанги яхши кунларга бўлган ишончини мустаҳкамламоқда…\n(Мақола “Янги Ўзбекистон газаетасининг\n2020 йил 17 декарбь сонида чоп этилди)\nAprel 2021 (170)


Оғу ҳам бол тўлиқ... - Аҳмад Аъзам\nBy AdminSentabr 13, 2013Oktabr 30th, 2017No Comments\nРост гап, гуруҳ эмас-у, тўрт беш жўра жаҳон адабиётининг сара намуналарини басма-басига ўқирдик. Кўплар бунга хатарли олифталик деб қарарди. Табиий, ўзимиздаги улуғларнинг аксариятини тан олмасдик, ўқимасдик. Уларнинг “миллионлар қалбини забт этган асарлари” бизга уч пул, тўғриси ҳам шу, бунақа асарлар ўша миллионлар қўлига етиб боргани билан қалбига кирмас, ўйлагани, ҳатто ўзини эшитгани ҳам қўймайдиган мафкура гумбур-гумбурлари қулоқларни батанг қилар эди. Ана шу гумбур-гумбур мафкуранинг гумбурлаган улкан ижодкорлари пастда ҳаёт қанақа кечаётганидан бехабар, хабардор бўлса ҳам қарамасликка кўзи ўрганиб қолган эди. Адабиётнинг тубида нималар кечаётганидан иши ёк, билганлари эса олис бир хавотир билан ёшларга ҳув ўша ўз юксакликларидан беписанд назар ташлар эди. Ёстиқдай романлар, болишдай достону жилд-жилд шеърий тўпламлар республиканинг энг овлоқ бурчакларигача ҳамду саноси билан бирга етиб борар, лекин ҳеч ким кўнгил қўйиб ўқимас эди. Уларнинг анчаси арбоб-амалдор, кимсасиз долонларда (улар чиқса ходимлар ғув-в этиб ин-инига уриб кетарди) дуч келиб қолсангиз ичигизгача қалтироқ босар, қабулига ёзилиб, ҳузурига етишиш тақдирларни ўзгартириб юборар эди. Айримлари ўзини ўзбек халқининг отаси деб эълон қилишдан ҳам тап тортмас эди.\nМен “Гулистон” журналига янги ишга келганман, туташ кирди-чиқди икки хонанинг оёқости жойидан битта стол теккан, шу ерда ўтириб ишлайман, ҳалиги ясама буюк тоғларнинг бари бир ўчиб кетиши ҳақидаги башорат хаёлларни шу ерда сураман, чекимга шеър қараш тушган, ҳар куни даста-дастасига жавоб ёзаман, шоир бўламан деганларнинг гуруҳ-гуруҳи билан тортишиб, баобрў журналимиз шаън-шавкатини ҳимоя қиламан. Столим олдида дермантин қопламаси минг қасам еган тошдай қаттиқ бир эски курси – камина адабиётга даъвогарларни шу курсига ўтирғизиб қабул қилади. Ўзимнинг курсим ҳам авло эмас-у, лекин буниси шундай баобрў журналнинг салобатига сира тўғри келмас, ўтирган одамнинг бору ёк обрўсини ҳам ерга тўкар эди.\nБир куни Миртемир домла ўз оёғи билан кириб келиб, шу курсига лоп этиб ўтириб олса! Ҳа, ўзи кириб келди, менга бир бош ирғаб, шу курсига ўтириб олди. Асқад Мухторнинг муҳташам кабинети, Ваҳоб Рўзиматовнинг ҳайҳотдек хонасига кирмай, тўғри менинг олдимга келибди. Ўрнимдан сапчиб турдиму қайтиб ўтиришни билмай каловланиб қолавердим. Ҳа, айтганча, Миртемир мен айтган гумбур-гумбур буюклар сирасига кирмас, ўзим ўқийдиган дунё адабиёти баландликларидан қараганда ҳам қандайдир тинч, тоғдек фарёдларни ичига ютган, тиғдек ўткир нур таратиб турадиган бир чўққи, шахс сифатида улуғ камтар эди. Унинг юксаклиги ўзи билан эди. Мана, шундай шоир: “Аҳмаджон сизми, шеъриятга сиз қарар экансиз, ҳукмингизга бир нечта шеър олиб келган эдим”, деб турибди! Ҳукмимга! Миртемирнинг шеърларини кўзга суртиб, ўқимай ҳам тушириб юборамиз, иложи бўлганда йўталганини ҳам босиб чиқарсак! Шу маънода бир нима деб ғулдирадим. “Йўқ, Аҳмаджон, мен сизга ўқиб бераман. Маъқул топсангиз, оласиз”, деди домла.\nТасодифни қарангки, журнал тушиб кетгандан кейин нафас ростлаш ҳафтасими, шу куни шу икки хонада иккаламиздан бошқа ҳеч ким ёк эди. Бари бир ҳозир биров кириб халал бериб қолмаса деб қизғаниб ўтирдим. Шоирнинг дийдорини бошқа одам билан баҳам кўргим келмади.\n“Йўқ, бўтам, – деди Миртемир; мени “бўтам” деганига шоирнинг яқин одами бўлиб қолгандек мамнун эдим. – Кўчириб келай, кейин оласиз”. “Йўқ, ёк. Овора бўлманг. Машинисткамиз кўчириб беради”, дедим. Миртемир қўлидаги даста қоғознинг юзини кўрсатди: “Буларни машинисткангиз кўчира олмайди-да. Фикрингизни билиш учун олиб келган эдим. Бўлди, ўзим тайёр қилиб келаман”.\nМиртемир шеърларини бижир-бижир араб имлосида ёзар экан. Университетда бир йил форс, бир йил урду тилидан дарс олган бўлсам-да, домланинг дастхатига тишим ўтмаслиги аниқ эди.\nШу шанба куни эрталаб ёмғир ёғди. Каминанинг шамсияси ёк, кейин шоир билан учрашувдан ҳаяжонлари босилган, устига устак, бир шоир жўрамиз ёклаб келиб қолди, икковлашиб учинчи шоир жўрамизни сўроқлаб бордик, суҳбатимизга суюқ ёнилғи қуйилди, калла қизиди-да, Миртемирникига айни шу бугун бормаса ҳам бўладигандек туюлиб қолди. Астойдил йиғласа сўқир кўздан ҳам ёш чиқади деганларидек, ёксилларнинг чўнтагидан баракали суҳбатга етарли пул чиқиб туриб, кундузни тонгга, тонгни эртаси кунга улаб юбордик. Камбағал бўлсак ҳам кўнглимиз бой дамлар эди-да.\n“Хайрият! – деди домла саломимга алик олиб. – Жуда хавотирда келдим. Шанба кутдим, кеча йўлингизга кўзим тўрт бўлди. Борай десам, на турар манзилингизни биламан, на телефонингизни. Журнал бу кунлари ишламаса. Ёш йигит нарса, мусофир, ёлғиз турса керак, ёмғирда кўчага чиқиб, қаттиқ шамоллаб ётиб қолган бўлса-я, бирон қаровчиси ёк деган хаёлларга бордим. Қалай, бўтам, тузукмисиз? Мана, ўзингизни кўриб кўнглимнинг ҳовури босилди”,\nБир кунни келишдик, бу гал ваъдани бузмай бордим. Миртемир оппоқ, жуда ҳам оппоқ дастурхон ёздириб кутиб ўтирган экан. Эсимда қолгани: домланинг олдида майда чорбурчак кесилган оқ қоқнон. Менинг олдимда патир. Қолгани эсимда ёк. Овқат келганда ҳам домлага тиниқ ғилак шўрва, менга сергўшт қовурдоқ. “Доим парҳездаман, менга қараманг”, деб изоҳ берди. Кейин сўради: “Бўтам, озгина нўш этасизми?”. Бир зум анграйиб турдим. Бошдан ишни пишиқ қилганимда-ку домланики табаррук деб нўшнинг ҳам чангини чиқариб юборар эдим-у, лекин ноқулай, ҳам ҳаддим сиғмади.\nШу, узр, учинчи сатрни мен шундай эслайман, сал бошқачароқдек эди шекилли, лекин тўртликнинг тагмаъноси битта – адолатсизлик эди. Сиртқи маъноси уюшмадаги бир ғирромликка ишора: домла кўп қатори лениниана пойгасига қўшилиб, “Ленин ҳақида достон” деган бақувват асар яратган. Асарнинг шов-шуви ҳам салобатли эди. Шу достон ўзбек адабиётидан ленинианага муносиб ҳисса сифатида Бутуниттифоқ Ленин мукофотига қўйилган ё қўйилмоқчи бўлган, ишқилиб, шу гап чиққан. Уюшма устунлари – ўзбек адабиётининг ўша вақтдаги оталари қараса, шундай юксак мукофот олдин ижтимоий хавфли ёт унсур, ҳозир ҳам минбарларда шиддати ёк озғин бир бобойга кетиб қоляпти. Бу ёқда шўрога хизмат қилиб қўйган, унинг мўътабар курсиларида ўтириб шеъриятни ўтирғизиб-турғизаётганлар бор! Миртемирга Ҳамза мукофоти ҳам бўлаверади, бу ҳам катта ҳиммат, жон десин! Ленин мукофотига мана ўзи гирдиғум, жингалаксоч калласи ҳам хумдай шоиримиз бор, унинг Мирзачўлга оби ҳаёт боришига салламно достони ҳар жиҳатдан тўғри келади. Хулласи, Миртемир четга сурилиб, шу шоири калоннинг достони Ленин мукофотига қўйилган, кейин бари бир ололмаган.\nБугун Ленин мукофоти ҳам, ундан ҳам каттаси – Социалистик Меҳнат Қаҳрамони ҳам шуларнинг нимасига учганлар деб ёшларга эриш туюлар. Э-э, бу унвону мукофотларнинг орқасида талай имтиёзлар бор эди-да. Миртемир домла ҳам қариган хаста ҳолимга кунимга ярайди, бу шўронинг азобини кўрдим, озгина роҳатини ҳам кўрай-да, деб ўйлаган бўлиши мумкиндир. Шўро даври бутун қатағонларию меҳнат жабҳасидаги ғалабалари, қатор-қатор орден-медаллари, қаҳрамонлик унвонлари билан тарих саҳифасини тарк этди, уни куйлаган не-не ордену унвон соҳиблари ҳам тўрдан тушиб қолди. Қизиқ, шуларни кўрган бизга ҳам бу мантиқсиз дамлар бўлмагандек туюлади.\nМиртемир ҳақида ёзилган биографияларда ҳаётининг каттагина бир даври бўлмагандек, ёкми – ёк, вассалом! Йўқни кавлаб нима қиласиз. Мана, унинг расман таржимаи ҳоли: “Миртемир (Турсунов Миртемир) 1910 йил 30 майда Туркистон шаҳрининг Иқон қишлоғида туғилган. Ўзбекистон халқ шоири (1971). Эски мактабда таълим олгач (1919—20), Тошкентга келиб, Алмаий номидаги намуна иш мактаби (1920—23) ва Ўзбек эрлар билим юртида таҳсил кўрган (1925— 29). Илк шеърлар тўплами — «Шуълалар қўйнида» (1928) миллий ўзбек шеърияти учун янги жанр — сочма (насрий шеър) жанрида ёзилган. «Зафар» (1929), «Қайнашларим» ва «Бонг» (1932) шеърий тўпламлари муаллифи. «Барот» (1930), «Хидир» (1932), «Дилкушо», «Сув қизи» (1937), «Ойсанамнинг тўйида» (1938), «Кўзи» (1939) каби достонлар ёзган. «Қорақалпоқ дафтари» (1957) туркумидан ўрин олган «Сурат» лирик қиссаси эса 60—70-йилларда ўзбек шеъриятида достон жанрига эътиборнинг кучайиши ва лирик достон жанрининг камол топишига катта таъсир кўрсатган. А. С. Пушкиннинг шеърларини, Н. А. Некрасовнинг «Русияда ким яхши яшайди», Ш. Руставелининг «Йўлбарс терисини ёпинган паҳлавон», Абай, Махтумқули ва Бердақ асарларини ҳамда қирғиз халқ эпоси «Манас»ни ўзбек тилига таржима қилган. Ҳамза номидаги Ўзбекистон Давлат мукофоти (1979), Бердақ номидаги Қорақалпоғистон Давлат мукофоти (1977) лауреати. 1978 йил 25 январда Тошкентда вафот этган. «Буюк хизматлари учун» ордени соҳиби (2002).”\nБу шеър замирида ҳамма ғамни ҳам валломатлик қилиб кўтариб кетган одамнинг ҳаётдан гинаси бор, гўё меҳнат қувончи, гўё қишлоқнинг оҳорли манзаралари, лекин туби аччиқ. “Чувак тикиши, мол боқиши, айниқса не-не қизларнинг сочига лола тақиши ва… “баъзан кўзларимда томчи-томчи нам, ҳануз шеър ёзишни билмайман” Миртемирнинг таржимаи ҳолида айтилмайдиган манзилларига ишора беради, шоирона томчи-томчи кўзёш ташбеҳлари тагидан қон-ҳасрат синғиб туради. Миртемир бу ишларни қилмаган, балки тубсиз қудуқ тагида осмон ёруғлигига қараб орзулаган. Қатағон қилиниб, шу кичкина-ихчам жуссаси билан Москва -Волга каналини қазишга этап қилинган кезлари соғинган қишлоғи, чувак ҳам тикиш, мол ҳам боқиш, ўн бир қулоч қудуқ қазиш ўша аристонниг орзулари бўлган, айниқса қизларнинг зилол сувларда ювилган сочига лолалар тақиши зиндонбанднинг кўнглидаги эркинлик орзулари, юраги қонаб турган одамнинг зўрдан жилмайиши. Жилмаймаганига қўймас ҳам эди. Миртемир қайси бемаъни айб билан қамалган бўлмасин, айб топиш, жиноий гуруҳга тиркашдан осон иш ёк, қатағон тегирмонидан жисми тирик қайтди, унга кейин ҳам кун беришмади, унинг шеърлари нечоғли шўх-шодон, қочиримларга бой, чиройли пардали бўлмасин, бари бир дарддан, очиқ айтиб бўлмайдиган дардлардан яратилган эди. Қатағонда отилганлар отилиб, ўлганлар ўлиб кетди, лекин тирик қайтганларнинг оғзи муҳрланган, дардини фақат ўзига айтар эди. Овозини чиқармай. Миртемир юрак ютиб айтган бу содда сатрлар бекорга юракларни зирқиратмайди:


25 июн 2022, Тошкент вақти: 23:04\nЎзбекистонлик олимнинг айтишича, чемпионларни аниқлашда генетикани қўллаш 2015 йилда амалга тадбиқ қилинади.\nЎзбекистонлик олимлар яқин келажакда болалар орасида бўлғуси олимпия чемпионларни аниқлаш мақсадида генетик текширувларни амалга тадбиқ қилишни режалаштираётгани ҳақида Озодлик хабар қилган эди. Бу лойиҳага раҳбарлик қилаётган генетик олим Озодликка берган интервьюсида генетика ёрдамида чемпионларни аниқлаш 2015 йилда йўлга қўйилишини билдирди. Лекин бу ғоя шунчалик зўрми? Фан ёрдамида чемпионларни аниқлаш мумкинми? Озодлик бу саволларни халқаро мутахассисларга берди.\nГенетик текширувлар ёрдамида бўлажак рекордсмену чемпионларни аниқлаш ғояси олимлар орасида кўп йиллардан бери баҳс қилинади. Ўзбекистонлик олимлар бу ғояни амалга кўчириб, 10 ёшли болалар орасида потенциал чемпионларни аниқлашга киришмқочи кўринади.\nЎзбекистон Биоорганик химия тадқиқот институтининг геномика лабораторияси раҳбари Рустам Муҳамедов “молекуляр генетик даражада иқтидорли спортчиларни аниқлаш” дастури устида бир неча йилдан бери иш олиб борилаётганини Озодликка гапириб берди.\n6 январ куни Озодлик билан суҳбатда профессор Муҳамедов Ўзбекистон Фанлар академияси томонидан бошқарилаётган дастур 2015 йилда Миллий Олимпия қўмитаси ва мамлакат спорт федерациялари билан ҳамкорликда “амалга тадбиқ қилинади”, дея билдирди.\nМуҳамедовнинг айтишича, мазкур дастур устида ишлаётган олимлар икки йил аввал ўзбек чемпионлари генларини тадқиқ қила бошлаган. Яна тахминан бир йил ичида олимлар гуруҳи бўлғуси чемпионларни аниқлаб бера оладиган 50та ген ҳақидаги ҳисоботни тақдим этади, дея иддао қилди Муҳамедов.\nАмалда, дея таъкидлайди олим, бола қонидаги 50та ген таҳлил қилингач, “ота-онасига фарзандларининг, масалан, узоқ масофага югуриш ёки оғир атлетика спортига мойил эканини айтиб бериш мумкин” бўлади.\nМуҳамедовнинг бу гаплари рост бўлса, Ўзбекистон Олимпия қўмитаси болалар спортида генетик текширувларни қўллаш дастурига алоқадор илк миллий қўмитага айланганини англатади.\nГенетик текширувлар йиллар давомида қизғин мунозараларга сабаб бўлиб келади. Уни ёқловчилар генетика спорт илми соҳасида янги кашфиётларга олиб келиши мумкинлигини айтади. Қарши чиқувчилар генетик таҳлил ҳуқуқий, маънавий ва этик жиҳатлар билан боғлиқ жиддий муаммоларни келтириб чиқаришини айтади.\nЛекин эритропротеин воситаси ёрдамида амалга ошириладиган генетик терапиядан фарқли ўлароқ, потенциал спортчиларни генетик жиҳатдан текшириш Халқаро Олимпия қўмитаси ёки бошқа спорт федерациялари томонидан тақиқланмаган.\nАйни пайтда, спортчиларнинг допинг қўлламасалигини назорат қиладиган Жаҳон Допингга қарши кураш агентлиги спортчилар имкониятларини баҳолаш мақсадида генетик текширувларни ўтказмасликни қаттиқ тавсия қилади.\nСпорт илми бўийча етакчи журналист ва “Спорт генлари” номли машҳур китоб муаллифи Дэвид Эпстайн генлар спортда ютуқларга эришишда муҳим роль ўйнашини эътироф этади. Лекин, мутахассис Муҳамедов етакчилигидаги ўзбек олимларининг генетик текширув бўлғуси чемпионаларни аниқлаб бера олишига оид иддаоларини шубҳа остига олади.\n- Бу даврда генетик даражадаги текширувларни ўтказиш маънисиздир. Улар одамнинг физиологиясини ўрганишга уринмоқда. Кимнингдир физиологиясини ўрганмоқчи бўлсангиз, унинг физиологиясини текшириш керак, генларини эмас. Аксар генлар нима учун жавоб беришини биз ҳали билмаймиз. Улар айтмоқчи, саноқли генлар ёрдамида хулоса қиладиган бўлсангиз, бу ҳудди минглаб бўлакчалардан иборат мозаикада нима чизилганини битта ёки иккита бўлакча билан аниқлашга урингандай бир гапдир. Мозаиканинг қолган юзлаб, балки ҳатто минглаб бўлакчалари қандай эканини тасаввур ҳам қила олмайсиз.\nБу даврда генетик даражадаги текширувларни ўтказиш маънисиздир. Аксар генлар нима учун жавоб беришини биз ҳали билмаймиз...\nЭпстайн бундан аввал болаларнинг атлетик қобилиятини аниқлаш учун генетик текширув ўтказилгани ҳақида эшитмаганини айтади.\n- Баъзи мамлакатларда катталар орасида генетик текширувлар ўтказиш устида иш олиб борилаётгани ҳақида эшитганман. Автралиядаги регби командаларидан бирининг ўйинчиларини тез югуриш ва сакраш қобилиятларини аниқлаш учун, тез қисқарадиган мушакларда топиладиган протеинга доир ACTN3 номли генни текширишган эди. Сизда бу геннинг, таъбир жоиз бўлса, “тўғри кўриниши” бўлмаса Олимпиадада 100 метрга югуриш бўйича чемпион бўла олмайсиз. Бу факт. Лекин бу иқтидорли спортчини олдиндан аниқлаб беришнинг жуда чекланган имконини беради холос. Бу чекланган имконни ҳам Ер куррасидаги 7 милллиард одамдан биттасига қўллаш мумкин. Бу эса прогнозингиз тўғри эканига жиддий шубҳа туғдиради. Секундомер ёрдамида спортчининг натижаларини текширсангиз тўғрироқ прогноз бериш эҳтимоли кўпроқ бўлади. Шу сабабдан австралияликлар бу ғоядан воз кечган, чунки бу текширув тадқиқот нуқтаи назаридан қизиқарли бўлганига қарамасдан, спортчиларни танлаш учун умуман самарасиз бўлган. Аксар спорт уюшмалари бу каби усулни ёш болаларда синаш ақлга сиғмаслигини тушунган.\nҲуқуқшунослар генетик текширув одамнинг табиий генетик кодига таъсир қилиши эҳтимолини пайдо қилса, ҳуқуқий муаммолар юзага келиши мумкин дейди.\nҚўшма Штатлар каби мамлакатларда, масалан, иш берувчиларнинг ишчилардан генетик анализ топширларини талаб қилиши тақиқланган.\nСтокҳолм Университетининг философия профессори, генетик илмнинг этик жиҳатлари бўйича мутахассис Тобйорн Таннсйо ўзбекистонлик олимларнинг генетик текширувни жорий қилиш ниятларида маънавий муаммоларни кўрмаслигини айтади.\n- Менимча, бу генетик технологиянинг спорт мақсадларида ишлатилишининг энг зарарсиз кўринишидир. Албатта буни қўллаш ҳақида гапирганда, кейинги қадамлар ҳақида ҳам ўйлашимизга тўғри келади. Масалан, генетик аралашувга қўл уришимиз, мусобақалар учун қаҳрамонларни генетик жиҳатдан тайёрлаш масаласи кўтарилиши мумкин. Бу ҳолатлар спорт этикаси ва инсоннинг жисмоний ўсишига доир ўта ташвишли саволларни туғдиради.\nТаннсйонинг башорат қилишича, касалликларни даволаш ва инсонннинг “табиий имкониятларини” кенгайтиришда генетик модификациянинг қўлланиш кўлами кенгайган сари Жаҳон допингга қарши кураш агентлиги каби ташкилотлар генетик допингга қўйилган тақиқни бекор қилишга мажбур бўлади.


“Ўзбекистон бўйлаб саёҳат қил!” - иш берувчига ходимни саёҳатга чиқариш мажбурияти юкланди\nШохи Зинда комплекси. Самарқанд, Ўзбекистан, 29 ноябрь 2019 йил.\nЎзбекистонда 1 июндан ҳар бир ташкилот ўз ходимлари учун йилига бир марта маҳаллий саёҳатга чиқиш имконини яратиб бериши керак бўлади.\nСаёҳат ҳаражатларини қисман иш берувчи қоплайди.\nБу ҳақда Ўзбекистон президенти Шавкат Мирзиёев 2 май куни имзолаган “Ички туризм хизматларини диверсификация қилишга оид қўшимча чора-тадбирлар тўғрисида”ги қарорда сўз боради.\n"2022 йил 1 июндан бошлаб "Ўзбекистон бўйлаб саёҳат!" доирасидаги тартиб белгилансин. Иш берувчилар жамоа шартномаларига ходимлар учун йилига бир марта маҳаллий саёҳат қилиш имкониятларини яратиш қоидаларини киритадилар. Саёҳат харажатларининг бир қисми иш берувчиларнинг бюджетдан ташқари маблағлари ва қонун ҳужжатларида тақиқланмаган бошқа манбалар ҳисобидан қопланади", — дейилади ҳужжатда.\nБундан ташқари келажакда ички саёҳатга отланган ҳар бир фуқаро харажатларининг бир қисмини қайтариш, яъни “Cashback” тартиби ҳам йўлга қўйилиши айтилган ҳужжатда.\nБуни молиялаштириш учун жорий йилнинг ўзида давлат бюджети қўшимча маблағлари ҳисобидан Туризмни қўллаб-қувватлаш жамғармасига 30 миллиард сўм ажратилиши кўзда тутилмоқда.\nҲукумат шу йўл билан ички сайёҳликни ривожлантириш, маҳаллий саёҳатга кўпроқ одамни жалб қилиш, шу орқали маҳаллий бюджетларга тушумларни оширишни мақсад қилган.\nЎртача ойлик 270$, учоқ пули 100$\nДавлат статистика қўмитасининг ўтган ойги маълумтига таянилса, Ўзбекистонда ўртача ойлик 270 долларни ташкил қилади.\nТошкент-Урганч авичиптасининг нархи эса 100 доллар атрофида. Мамлакат ичида лоукостер учоқлар ва ҳамёнбоп меҳмонхоналар тизими деярли йўқ.\nБундан ўрта аҳоли учун ички саёҳат қанчалик қиммат экани кўринади.\n“Ўзбекистонда аҳвол бу қадар бўлса, нархлар бу қадар бўлса ким саёҳатга чиқади. Кимнидир бўйнига ҳаражатини юклаб, обориб айлантириб келиш фойда кўриш эмас.. Фойда бир жойдан чиқади, бир жойда йўқолади. Кимни чўнтагидан чиқади бу, Масалан менга керакми шу, ё иш берувчига керакми?”, - дейди ўзбекистонлик Мирза Анвар Абдулла.\nМирзиёев туризм соҳасида 200 мингдан зиёд одамни иш билан таъминлаш мумкинлигидан баҳс этди\nМарказий Осиё мамлакатлари сайёҳлик салоҳияти масалаларини ўрганиб келаётган британиялик тадқиқотчи, Ўзбекистоннинг Британиядаги туризм бўйича элчиси Софи Иботсоннинг Озодликка айтишича, Ўзбекистонда ички туризм ривожи учун потенциал йўқ эмас:\n“Ўзбекистонда 30 миллиондан ортиқ аҳоли истиқомат қилади. Ўрта табақа тез ўсиб бормоқда, бу одамларнинг даромадлари ва бўш вақтлари кўпроқ эканлигини англатади. Кўпгина фуқаролар ўз пуллари ва таътилларини ўз мамлакатларида ва чет элда саёҳат қилиш учун ишлатишни хоҳлашади. Албатта, Ўзбекистон бўйлаб саёҳат халқаро саёҳатга қараганда осонроқ ва арзонроқ ва жуда кўп жозибали йўналишлар мавжуд. Автобус ёки поездда сиз ЮНЕСКОнинг бешта Жаҳон мероси объектларига, кўплаб миллий боғларга ва бошқа гўзал табиий ҳудудларга, юзлаб зиёратгоҳлар ва маданий диққатга сазовор жойларга боришингиз ва, албатта, дўстларингиз ва оилангиз билан учрашишингиз мумкин”, - дейди Иботсон.\nБу Ўзбекистон президенти Шавкат Мирзиёевнинг мамлакатда ички туризмни ривожлантиришга қаратилган илк қарори эмас.\nЎтган йили у “Ўзбекистон Республикасида зиёрат туризмини янада ривожлантириш ва зиёратчилар учун қулай шарт-шароитлар яратиш чора-тадбирлари тўғрисида”ги фармонни имзолаган.\nЎзбекистондаги меҳмонхоналар президент фармонидан хабардорми?\nАйни фармон доирасида ички туризмни оммалаштириш мақсадида 2021 йилдан бери ўзбекистонликларга Рўза ҳайит, Қурбон ҳайит, Наврўз, Мустақиллик куни ҳамда Янги йил байрамини нишонлаш даврида қўшимча уч кундан кам бўлмаган дам олиш жорий этилади.\nБу йил Рамазон ҳайитида беш кунлик таътил эълон қилинди.\nБундан ташқари “ота-оналар, қариндошлар, қариялар ва устозлар билан биргаликда саёҳат қилишни назарда тутувчи беш иш кунидан кам бўлмаган "оилавий зиёрат таътили" тизими жорий қилинган.\nОзодлик билан суҳбатда бўлган мутахассислар ички туризмнинг маҳаллий бюджетларга фойда келтиришини эътироф этишади, айни пайтда бу дастур мажбурлаш эвазига бўлмаслиги лозимлигини айтишади.\n“Мажбурлаш билан бўлмаслиги керак”\nБухоролик санъатшунос рассом Баҳодир Абдураззоқов Озодлик билан суҳбатда ички туризмни ривожлантириш ҳақидаги президент қарори ҳақидаги фикр-мулоҳазалари билан ўртоқлашар экан буларни айтди:\n“Мажбурлаш билан, “сен бунча одамни Фарғонадан Бухорога, сен бунчасини Самарқандга олиб бориб айлантириб келасан”, дейиш билан ёки ҳаражатларни бизнесменлар бўйнигаи илиб қўйиш билан бўлмаслиги керак. Шунақа бўляпти-да, кўряпмиз. Бундай йўл билан ички туризмни ривожлантириб бўлмайди. Одамларни ўзларида бунга хоҳиш-истакни оширсак шунда самара бўлади. Бунинг учун улар борадиган жойларда шароитларни яхшилаш керак, траспорт тизимини яхшилаш, нархларни тушириш керак, шунда одамлар бири-биридан эшитиб ўзлари борадиган бўлади”, - дейди санъатшунос.\nИчки туризм бу Ўзбекистонда доимий яшовчи шахсларнинг мамлакат ҳудудидаги саёҳатидир.\nЎзбекистон Туризм вазирлига кўра, ҳар йили ўзбекистонликлар чет элларга бориб ўртача 1 миллиард 200 миллион доллар атрофида маблағ сарфлайди.\nКўпчилиги Анталия, Дубай ёки Иссиқкўлга бориб дам олишни афзал кўришади.\nБунинг асосий сабабларидан бири Ўзбекистонда барча талабларга жавоб берадиган замонавий туристик мажмуалар сонининг камлиги, денгиз соҳилининг йўқлиги ва маҳаллий туризм инфроструктурасининг заифлигидадир.\n31 та ҳудудда 1 тадан карвонсарой\nЎзбекистон Туризм вазирлиги мулозимининг Озодликка айтишича, ички туризмни ривожлантириш дастури доирасида ҳар бир вилоятда туристик мажмуалар ва шаҳарлараро автомобил йўлари инфроструктурасини яхшилаш ҳам режада бор.\n“Йўлларда карвонсаройлар қурилади. Бутун мамлакат туризм магистрали бўйлаб 31 та ҳудудда 1 тадан карвонсарой барпо этилади. Машинада саёҳат қилувчилар учун кемпинглар бўлади, йўлларда мини меҳмонхоналар қурилади. Ҳар бир вилоятда Наманганда ишга туширилган “Афсоналар водийси” ёки Бўстонлиқда “Амирсой мажмуаси”га ўхшаш масканлар қурилиши ҳам кўзда тутилган. Ана шу масканларга борувчилар кўпайган мамлакатни ўзида. Тошкентдан Наманганга “Афсоналар водийси”га махсус бориб келаётганлар бор. Мана шунақа жойларни кўпайтирамиз, - ”, - деди вазирликнинг исми очиқланмаслигини истаган мулозими..\nМулозимга кўра, Хоразмдаги “Қалъа-жиқ” ва Қорақалпоғистондаги “Ақчакўл”да санатория-курорт ташкил этиш, Бухорода “Қадимий Бухоро” ва “Ўнинчи аср этноқишлоғи”, Наманганда “Оазис”, Сирдарёда “Сирдарё экотуризм”, Тошкент вилоятида “Гарден” туризм кластерлари ва Фарғонада “Фарғона парки” тематик боғини ташкил этиш бўйича йирик лойиҳалар ҳам режаланган.\nЎзбекистон тарихий шаҳарлар ва қадимий обидаларга шундоқ ҳам бой мамлакат. Мамлакатда юздан зиёд музей бор.\nУрганч шаҳрининг сайёҳлар учун визит картасига айланаётган Замонавий санъат музейи раҳбари, санъатшунос Ширин Тошева ҳам маҳаллий сайёҳликни ривожлантириш муҳимлигини айтади.\n“Аввало президент Мирзиёевнинг музейимизни реконструкция қилиш ҳақидаги қароридан жуда мамнунмиз. Бизнинг музей йилига 145 минг одамни қабул қилиш потенциалига эга. Биздаги санъат асарлари дунёнинг энг зўр музейларидаги асарлардан ҳеч қолишмайдиган дурдона асарлар бор. Шунинг учун бошқа вилоятлардан ҳам туристларни жалб этган яхши ”, - дейди Тошева.\n26 апрель куни туризм хизматлари кўламини кенгайтириш ва инфратузилмасини ривожлантириш чора-тадбирлари бўйича видеоселектор йиғилишида Мирзиёев музейлар фаолиятини танқид қилган эди.\nПрезидент матбуот котиби Шерзод Асадов қайдича, музейлар фаолиятини самарали ташкил этиш масаласи ҳам муҳокама қилинган, Ўзбекистонда мавжуд 122 та музей салоҳиятидан унумли фойдаланилмаётгани урғуланган.\n“Президент кўп қарорлар қабул қиляпти, ижросини кўрмадик”\nЎзбекистон президенти Шавкат Мирзиёев 2016 йилда иқтидорга келиши билан давлат сиёсатида туризмни стратегик соҳа сифатида белгилаган.\n2020 йилда Ўзбекистон UNWTO Жаҳон сайёҳлик ташкилотининг туризм соҳаси энг жадал суръатларда ривожланаётган топ-20 мамлакати рўйхатига кирди.\nАммо 2020 йилда бошланган коронавирус пандемияси бошқа давлатларда бўлгани каби Ўзбекистоннинг ҳам туризм соҳасини фалаж қилиб қўйди.\nЎзбекистон Туризм вазирлиги маълумотига кўра, пандемия мамлакатдаги 1 минг 500 дан ортиқ туроператор, 1 минг 200 та меҳмонхона фаолиятини деярли тўхташига олиб келди.\nСамарқандлик блогер Фарруҳ Самарқандийнинг Озодликка айтишича, ички туристлар ҳисобидан улар фаолиятини қайта жонлантириш зарур.\n“Мен қўшиламан, ички сайёҳликни ривожлантириш керак. Самарқандга келган ҳар бир сайёҳ пул ташлаб кетади. Қанча кўп келса маҳаллий бюджетга шунча яхши. Ўз навбатида одамлар зиёратгоҳларга бориб маданий-маъанавий тушунча олади. Бу ҳам яхши. Лекин, Президент кўп қарорлар қабул қиляпти, кўп яхши гаплар гапиряпти, лекин ижросини ҳали кўрмадик. Самарқандга электр автобуслар келтирилади деганига икки-уч йил бўляпти. Бу дастур ҳам кампаниябозликка айланиб, кетмаса. Қолаверса, у шаҳардан бу шаҳарга бориш муаммо.\nМен Самарқанддан Хивага поездда бордим ўтган йили. Шу шаҳарни кўргим келарди. Биринчидан, қиммат. Поездда шароит даб-дала. Хивани ўзида шароит яхши. Баъзи шаҳарларда бизда оддий меҳмонхона етишмайди. Менимча шу масалаларга эътибор қаратиш керак”, - дейди Фарруҳ Самарқандий.\nМарказий Осиё мамлакатлари сайёҳлик салоҳияти масалаларини ўрганиб келаётган британиялик мустақил тадқиқотчи Софи Иботсоннинг Озодликка айтишича, сўнгги йилларда Ўзбекистонда ички туризмнинг ўсаётгани ва шароитлар яхшиланаётганини кўриш мумкин.\n“Охирги бир неча йил ичида, айниқса пандемия даврида Ўзбекистонда ички туризм сезиларли ўсганини кўрдим. Мен, айниқса, нафақахўрлар, кўпинча кекса аёллар биргаликда саёҳат қилишларини кўрдим. Кўпинча улар Ўзбекистоннинг баъзи жойларини биринчи марта кўришади ва дўстлари билан вақт ўтказишади. Келажакда мен бундан ҳам кўпроқ одам, шунингдек, талабалар, жуфтликлар ва оилалар гуруҳини Ўзбекистонда саёҳат қилишларини кўришни истайман”, - дейди Ибоотсон.


Қозоғистон мамлакатдан чорва олиб чиқилишига тақиқ жорий этмоқчи - Anhor\nAnhor Все посты Қозоғистон мамлакатдан чорва олиб чиқилишига тақиқ жорий этмоқчи\nБунга чорва молларининг асосан Ўзбекистонга олиб чиқилиши сабабчи бўлган...\nҚозоғистон Ўзбекистон туфайли чорва олиб чиқилишига чеклов қўйди, дея хабар беради “Казинформ” ХАА.\n«Қозоғистон гўштдан кўра кўпроқ чорва экспорт қила бошлади. Уларнинг орасида йирик чорва моллари ва қўйлар ҳам бор, фақат жорий йилнинг ўзида чорва экспорти икки бараварга ошган. Бу йўналишдаги экспорт сиёсатини ўзгартириш керак», — дея қайд этади Қозоғистон сенатори Али Бектаев.\nЎз навбатида, Қозоғистон қишлоқ хўжалик вазири Сапархан Омаров бу борада амалга оширилаётган ишлар ҳақида гапириб берди.\n«Бугунги кунда биз урғочи молларни олиб чиқишга тақиқ жорий қилдик. Республика бўйича чорва асосан Ўзбекистонга экспортга олиб чиқиладиган 78 та боқиш майдони мавжудлигини аниқладик. Улардан 50 тасига чорва молларини хорижга олиб чиқишни тақиқламоқчимиз, чунки энди бу оқимни назорат қила олмаяпмиз, кейин эса вазият назорат остига тушади. Ҳозир гўшт комбинатлари билан музокаралар ўтказяпмиз, ушбу комбинатлар учун чорва етказиб беришга субсидиялар жорий этишни кўзлаяпмиз. Бу масалани ана шундай усуллар билан ҳал қилмоқчимиз. Бугун мамлакатда 175 та қайта ишлаш корхонаси фаолият кўрсатмоқда, уларнинг бор-йўғи 38-40% га юкланган», — дея изоҳ беради вазир.\nБунга жавобан депутатлар чорва молларини хорижга олиб чиқишга тўлиқ тақиқ жорий этишни таклиф қилишди. Охирги ойларда ушбу масала қизғин муҳокама қилинмоқда. Чорвадорлар ҳам икки гуруҳга ажралган: кимдир тақиқ киритиш тарафдори, кимдир эса бунга қарши.\nТошкентга пиёда йўл олганларнинг иккитаси 10 суткага қамалди


Ёшларга таълим бериш платформаси — “TexnoBus” ишга туширилди\nРеспубликамизнинг чекка ҳудудларида мамлакатимиз ривожланиши учун муҳим бўлган соҳаларга қизиқувчи ёшларга таълим беришга мўлжалланган “TexnoBus” технологик мобил таълим платформасига Инновацион ривожланиш вазири ўринбосари Ойбек Норинбоев томонидан 30 июнь – Ёшлар кунида старт берилди.\n“TexnoBus” таълим платформаси Инновацион ривожланиш вазирлиги томонидан республиканинг ҳар бир ҳудудида босқичма-босқич ташкил этилаётган Ёшлар технопаркининг асосини яратиш ва унда фаолият олиб борувчи иқтидорли ёшлар жамоасини шакллантириш мақсадида ишлаб чиқилди. “TexnoBus” барча қулайликларга эга бўлиб, керакли замонавий қурилмалар билан жиҳозланган. Тўғридан-тўғри электр тармоғи, электр токи генератори ва аккумулятор орқали қувват олиш имконига эга «ЎзОтайўл» русумли таълим автобуси бир вақтнинг ўзида 12 нафар ўқувчини ўқитиш имконига эга.\nИнновацион таълим платформасида ёшларга қуйидаги соҳалар бўйича таълим берилади:\n- робототехника ва электроника;\n- 3Д прототиплаштириш;\n- муқобил энергия манбалари;\n- VR/AR ва бошқа интерактив йўналишлар.\nБиринчи ташриф Тошкент вилояти Оҳангарон шаҳрига уюштирилди. Оҳангарон шаҳрининг иқтидорли ёшларига илк маҳорат дарслари Инновацион ишланмаларни жорий этиш илмий-амалий маркази директори ўринбосари Акбархон Собирхонов ҳамда Иқтидорли ёшлар билан ишлаш бошқармаси бош мутахассиси Азизбек Илҳомов томонидан ўтказилди. Маҳорат дарсларида ҳудуддаги 20 нафардан ортиқ ташаббускор ёшлар иштирок этдилар.\nБундан ташқари, маҳорат дарслари якунида ташриф буюрганлар учун Ёшлар академияси ва Оҳангарон шаҳрида ташкил этилаётган Ёшлар технопарки бўйича маълумотлар, уларда яратилаётган имкониятлар ва шарт-шароитлар тушунтирилди.


Райҳоннинг кадр ортидаги ғалати хатти-ҳаракатлари мухлисларнинг кескин танқидларига сабаб бўлди(Видео)\nТеглар: Хонанда, Райҳон Ғаниева, Шоу-бизнес\nДобавлено: 13.10.2016, 11:22\nХонанда Райҳон телеканаллардан бирида бошловчилик қилаётганидан хабарингиз бор. Куни кеча хонанда ўзининг ижтимоий тармоқлардаги саҳифаларига кўрсатув суратга олиш жараёни акс эттирилган видео жойлади. Мазкур видеода Райҳон ўзбек тилидаги бир-икки жумлани тўғри талаффуз қилолмагани, натижада эса кулгули вазият юзага келганини кўриш мумкин. Аслида хазил тариқасида амалга оширилган мазкур хатти-ҳаракатлар хонанданинг мухлислари томонидан кескин танқидларга учради. Райҳонни кузатиб бораётган интернет фойдаланувчилари икки гуруҳга бўлиниб, видеони муҳокама қила бошлади. Уларнинг бир гуруҳи мазкур роликда хонанданинг ҳаракатлари ўзига ярашганини айтса, бошқалар уни кескин қораламоқда.


ОРЗУЛАРИ ОСМОН НИЛУФАР | Buxoro yoshlari gazetasi\nҲунардан келса бойлик, турмуш бўлар чиройли, деган ҳикматни ўзи учун шиор билган ёш ҳунарманд Нилуфар Йўлдошева ютуқ ва муваффақиятлари билан тенгдошлари қалбида ҳавас уйғотиб келмоқда.\nКогон туман Қишлоқ хўжалик ва хизмат кўрсатиш касб-ҳунар коллежи электрон ҳисоблаш машинaлари йўналиши ўқувчиси Нилуфар фанларни ўзлаштиришдан ташқари кулолчилик билан ҳам шуғулланади. Ёш ҳунарманд ўзининг юздан ортиқ санъат асарлари билан нуфузли танловлар ғолибасига айланган. Жорий йилда “Юксак маънавиятли авлод” ёшлар фестивалининг “Амалий санъат” йўналишида муносиб ўринни эгаллагани, айниқса, диққатга сазовордир.\nЎз истеъдоди ҳамда қобилиятини намоён этиш мақсадида Нилуфар Йўлдошева “Камолот” лойиҳаларида ҳам фаол иштирок этиб келмоқда. Бўстонлиқ туманидаги “Камолот” оромгоҳида ташкил этилган “Менинг бизнес ғоям”, “Ёш тадбиркор – юртга мададкор” республика кўрик-танловларидаги муносиб иштироки, шунингдек, Наманган шаҳрида Тадбиркорлар ва ишбилармонлар ҳаракати – Ўзбекистон либерал-демократик партияси томонидан ўтказилган “Ишбилармон талаба-2015” стипендияси ғолибига айлангани унинг ўз соҳасига бўлган қизиқиш ва иштиёқини янада оширди.\n– Кулолчилик соҳасида сабр-тоқат, матонат ва зийраклик асосий ўринда туради. Сополдан санъат асарлари яратишнинг сир-асрорларини тажрибали устозларим Ҳамида Бозорова, Нозим Раҳмоновлардан қунт билан ўргандим. Изланишларим бесамар кетмади. Моҳир кулолсоз ҳамда ҳунарманд тадбиркор бўлиб етишдим. Бешга яқин шогирдлар тайёрладим. Энг кичик шогирдим, укажоним Севинч ҳам эндигина тўрт ёшни тўлдирди, – дейди 18 ёшли суҳбатдошимиз.\nМураббийларининг ибратомуз ўгитлари ҳамда насиҳатларини олган Нилуфар:\nШундай санъат асари ясагинки, у кўп йиллар давомида инсонларга хизмат қилсин. Меҳнатингни кўрганларида, ҳақиқатдан ҳам бу иш менинг қўлимдан келмайди, дея ҳайрат ила эътироф этишсин, – дейди яна сўзида давом этиб.\nҚўл меҳнатига асосланган кулолчилик, ундаги ҳар бир буюмнинг яралиш жараёни барчани ўйлантирмасдан қўймайди. Битта кулолчилик маҳсулотининг тайёр ҳолга келгунига қадар қандай босқичлардан ўтиши билан қизиқдик.\n– Асосан, гил тупроққа лой қориб, унга ишлов бериш йўли билан жараённи бошлайман,-дейди қаҳрамонимиз, – сўнг уч кун давомида қуёшда очиқ ҳавода қуритиб, махсус хумдонларда пишираман. Узоғи билан битта буюмга беш кунгача вақт сарфланиши мумкин.\nУйида мўъжазгина цех очиб, соҳа ривожини кенг йўлга қўя олган Нилуфарнинг маҳсулотлари Арк музейи ҳамда Лаби Ҳовуз ансамбли ёнидаги дўконлардан жой олган. Нилуфар Йўлдошева яратаётган сопол буюмлар бугун ҳар бир хорижлик меҳмоннинг севимли совғасига айланиб улгурган.\nЎз ҳунари, балки касбий фаолияти билан ҳам жаҳон кезишни орзу қилаётган ёш истеъдод соҳиби буюк иқтисодчи бўлишни ўз олдига мақсад қилган. Касб ва ҳунарни биргаликда мукаммал ўзлаштираётган орзулари осмон Нилуфарга орзулари ёр бўлсин, деб қоламиз.\nПредыдущая записьO`ZBEKNING BEK AVLODLARIMIZ!Следующая записьМАҒОКИ АТТОРОН: МАШИНАЛАР ТУРАРГОҲИ ЭМАС!


Ветеринарлар ҳар 5 йилда малака оширишдан ўтадилар | NORMA.UZ\nВазирлар Маҳкамасининг 8.08.2016 йилдаги 253-сон қарори билан Ветеринария хизмати мутахассисларининг малакасини ошириш тартиби тўғрисидаги низом тасдиқланди.\nСамарқанд қишлоқ хўжалиги институтининг Кадрлар малакасини ошириш ва уларни қайта тайёрлаш маркази ветеринария хизмати мутахассислари малакасини оширишнинг базавий методик маркази ҳисобланади.\nМалака ошириш курслари Самарқанд қишлоқ хўжалиги институти, Тошкент давлат аграр университети ва Тошкент давлат аграр университетининг Нукус филиали томонидан ташкил қилинади. Малака ошириш тўлов-контракт асосида, ветеринария хизмати тизимига кирувчи ташкилотларнинг бюджетдан ташқари маблағлари ҳисобига амалга оширилади.\nВетеринария хизмати мутахассисларининг малакасини ошириш курсларида ўқитиш ишлаб чиқаришдан ажралган, асосий иш жойи бўйича ўртача иш ҳақи ва эгаллаб турган лавозими сақланган ҳолда амалга оширилади.\nМалака ошириш курсларининг давомийлиги қуйидагича бўлади:\n- раҳбарлар учун — 1 ҳафтадан 2 ҳафтагача (бошқаришнинг замонавий методлари ва тамойилларини ўргатиш – 36-72 соат);\n- мутахассислар учун — камида 4 ҳафта (144 соат).\nМалака ошириш курсларига ветеринария хизмати тизимида камида 3 йил ишлаган, бакалавр, магистр даражасига ёки ўрта махсус маълумотга эга бўлган ветеринария хизмати мутахассислари юборилади.\nМалака ошириш курсларида ўқишни муваффақиятли тамомлаган ветеринария хизмати мутахассисларига белгиланган тартибда малака ошириш курсларини ўтаганлиги тўғрисидаги сертификат ҳамда иккинчи, биринчи ва олий малака тоифалари берилади. Малака тоифаси 5 йил муддатга берилади ва ушбу муддат ўтгандан кейин ветеринария хизмати мутахассислари ўз малака тоифасини ошириши шарт. Илмий даражага эга бўлган ветеринария мутахассисларига олий малака тоифаси берилади.\nАттестациядан ўта олмаганлар 6 ой мобайнида ўз маблағлари ҳисобига тўлов асосида ушбу курслардан қайтадан ўтади. Курслардан такроран ўтган, лекин аттестациядан ўта олмаган мутахассисларнинг малака тоифаси пасайтирилади ёки уларнинг эгаллаб турган лавозимига мувофиқлиги тўғрисидаги масала кўриб чиқилади.


"Ўзбек мўъжизаси (эссе). Иккинчи китоб" китоби, Хусан Иброхимов\nМаҳалла бу – халқимизнинг демократик туйғусини беназир тарзда ўзида намоён этадиган ноёб жамоатчилик тузилмаси. «Демократия бешиги» китоби ана шу долзарб мавзуга бағишланган.\nКитобнинг биринчи қисмида маҳалланинг узоқ йиллик тарихи, босиб ўтган йўли ҳақида атрофлича маълумот берилган.\nАсарнинг иккинчи қисмида бевосита «Фуқароларнинг ўзини ўзи бошқариш органлари тўғрисида»ги қонуннинг дастлабки матни (1993 йилги) билан биринчи таҳрирдаги (1999 йилги) матни; сўнгра биринчи таҳрирдаги (1999 йилги) матни билан иккинчи янги таҳрирдаги (2013 йилги) матни қиёсий таҳлил этилган. Шунингдек, фуқароларнинг ўзини ўзи бошқариш органлари фаолиятини янада такомиллаштиришга қаратилган норматив-ҳуқуқий ҳужжатларнинг мазмун-моҳияти атрофлича очиб берилган.\nУчинчи қисмда мустақиллик йилларида Тошкент шаҳрида маҳалла ҳаракатини мувофиқлаштирувчи ўзига хос демократик орган – маҳалла маслаҳат Кенгашининг шаклланиш жараёнлари ёритилган.\nТўртинчи қисм эса маҳалла ҳаётининг бадиий талқинлари масаласига бағишланган.\nКитоб қишлоқ фуқаролар йиғинлари раисларига, маҳалла оқсоқоллари ва фаолларига ҳамда кенг китобхонлар оммасига мўлжалланган.\nБуюк ўзбек аёллари / The Great uzbek women\nТриста шестьдесят четыре дня\nЧақалоғингиз соғлом бўлишини истайсизми?\nАрсений Николаевич Мартинчик